
<סדר היום:>
<שינויים בתקציב לשנת 2017>
נכחו:

<חברי הוועדה:> 
משה גפני – היו"ר
נאוה בוקר

דוד ביטן

איתן ברושי

יצחק וקנין
מכלוף מיקי זוהר

אחמד טיבי

מיקי לוי

אברהם נגוסה

רחל עזריה

רועי פולקמן

עודד פורר
מיקי רוזנטל

סתיו שפיר
חברי הכנסת:
זאב בנימין בגין

שולי מועלם-רפאלי

מיכאל מלכיאלי

מוסי רז
עפר שלח
<מוזמנים:> 
	מנהל תחום תקציב אגף המינהל, משרד האוצר 
	–
	ערן מנסנו

	מנהל תחום פרוייקטים, רשות המסים, משרד האוצר 
	–
	יגאל ימיני

	יועצת למנכ"ל, משרד האוצר 
	–
	נירית איבי

	רפרנט מאקרו באג"ת, משרד האוצר 
	–
	תמיר כהן

	עו"ד, משרד האוצר 
	–
	טלי ארפי-כהן

	רפרנט תקשורת ותיירות באג"ת, משרד האוצר 
	–
	עמרי בן חורין

	רפרנט חינוך באג"ת, משרד האוצר 
	–
	שאול קירשנבום


	רפרנטית בריאות באג"ת, משרד האוצר 
	–
	ליאור קוטלר

	רפרנט חינוך באג"ת, משרד האוצר 
	–
	דניאל לורברבוים

	רפרנט ממשל ומינהל באג"ת, משרד האוצר 
	–
	אייל טולדו

	רפרנט תחבורה ציבורית באג"ת, משרד האוצר 
	–
	הראל שליסל

	רפרנט משרדי מטה-אג"ת, משרד האוצר 
	–
	חזי כהן

	רפרנט תחבורה באג"ת, משרד האוצר 
	–
	אליהו מורגנשטרן

	רפרנטית בצוות תמ"ס באג"ת, משרד האוצר 
	–
	שירה דימניק

	יועמ"ש קרן הפיצויים רשות המיסים, משרד האוצר 
	–
	דוד רוטנברג

	משרד האוצר
	–
	ליאור קוטלר

	משרד האוצר
	–
	חזי כהן

	משרד התיירות
	–
	קרן שפר

	כלכלנית בכירה, משרד הבריאות 
	–
	אדוה  קליין

	כלכלן בכיר, משרד הבריאות 
	–
	לירן  טובי 

	מנהל אגף תקציב, משרד החינוך 
	–
	משה שגיא

	סגן ראש אגף תקציבים, משרד רה"מ 
	–
	אולגה בכשי

	חשב לפמ, משרד ראש הממשלה 
	–
	חמי דוניצה

	מנהל אגף תקציבים-רשות לתח"צ, משרד התחבורה 
	–
	אריה זדה

	סמנכ"ל בכיר למינהל ומשאבי אנוש, משרד התחבורה 
	–
	יעקב בליטשטיין

	מנהל תחום תקציבי פיתוח, משרד התחבורה 
	–
	איתן טי

	מנהלת תחום תקציב ורכש, משרד התקשורת 
	–
	אליאנה רובנוביץ

	מנהלת תחום בכירה תקציבים, הנהלת בתי המשפט 
	–
	חיה  עזו 

	ראש אגף תקציבים, איכות הסביבה 
	–
	שירלי שריקי

	מנהל אגף התקציבים, משרד המשפטים 
	–
	לאוניד רובין

	מנהל אגף תכנון ומדיניות, משרד הקליטה 
	–
	אופיר להב

	מזכיר ההנהלה הציונית, סוכנות יהודית 
	–
	ראובן רוני שלום

	מוזמן/ת 
	–
	אריאלה טוקר

	מוזמן/ת
	–
	מיכל זליכה

	מוזמן/ת
	–
	גיל גולדשטיין


<ייעוץ משפטי: >
שגית אפיק
שיר שפר
<מנהל/ת הוועדה:>
טמיר כהן
<רישום פרלמנטרי:>
הדס צנוירט; אתי אפלבוים
<שינויים בתקציב לשנת 2017>
<היו"ר משה גפני:>
בוקר טוב, אני מתכבד לפתוח את הישיבה. לפני שנפתח בנושא של שינויים בתקציב, אני רק רוצה לומר שאני מתכוון לקיים דיון על הנושא הזה של סוף שנת התקציב. זה שמגיע לפה בימים האחרונים, לפעמים ביום האחרון, מגיע לפה שינויים בתקציב, שאני עומד בגבי אל הקיר, ואני חושב שגם אתם, ואני חושב שגם האופוזיציה מגלה אחריות – יש דברים שהם משכורות, דברים שהם בלתי מתקבלים על הדעת שלא נאשר. אני הרבה דברים לא רוצה לאשר.
<סתיו שפיר (המחנה הציוני):>
הסכמים קואליציוניים. כל מיני דברים כאלה, שבלתי-מתקבל על הדעת. שוטפים, סוף שנה.

<היו"ר משה גפני:>
על כל פנים, התהליך הזה בעיניי, הוא תהליך פסול. אסור לעשות אותו, ואמרה פה אחת הרפרנטיות, אבל גם אם היא לא היתה אומרת, אנחנו יודעים שהם מחכים לרגע האחרון כדי להלחיץ אותנו וכדי שהמשרדים לא יוכלו לנהל אתם דיונים. המציאות הזו, שבה לא מנהלים יותר משא ומתן עם המשרדים, אפילו דברים חיוניים נדחים לרגע האחרון, וברגע האחרון חייבים לאשר את זה, וזהו.
שנה שעברה, עשינו דברים בהסכמה בסופו של דבר, שהם לא תאמו את הנוהל. עשינו זאת כי כולנו הינו באחריות של עשרות-עשרות של העברות, שהיו ממש בסוף שנת התקציב, ואישרנו אותן כך כדי לא לעצור את המדינה. 

השנה עשינו את זה לפי הנוהל. היתה פה ושם אולי חריגה, אבל הסך  הכול הכללי היה לפי הנוהל.

אני מבקש, לאחר שאנחנו נכנסים בעז"ה ל-2018, לקבוע נוהל, שיתוסף לנוהל של ההעברות, שאפשר לעשותו בנפרד – לא משנה. אנחנו נקיים את הדיון הזה. עד שבועיים לפני סוף השנה - מעבר לזה לא מביאים העברות. אם יבואו מול המשרדים ויגידו להם: אני רוצה להעביר העברה, אנחנו נקבל העברות מהמשרדים. אם אגף התקציבים לא יהיה מוכן עד שבועיים לפני סוף שנת התקציב עם טיעון חזק של חריגה, שיש מקרים שהם מקרים חריגים – זה לא המקרים שנמצאים לפנינו – עד שבועיים לפני סוף שנת התקציב, עד אז אפשר יהיה להביא העברות. לא אחרי זה. אלא מה, יהיו משרדים- - -

<עודד פורר (ישראל ביתנו):>
המשרדים פוחדים מאגף התקציבים.

<היו"ר משה גפני:>
אז אנחנו נקיים את הדיון הזה. אנחנו נאפשר שבועיים לפני סוף שנת התקציב למשרדים להביא העברות.

היה לי דיון עם אגף התקציבים הקודם לגבי הנושא של הנוהל. הם אמרו שיש בעיות, ואי-אפשר וכו'. אמרנו: בסדר, המשרדים יביאו. מאחר שזה נאמר בסופו של דבר, דברי ההסבר של אגף התקציבים או של משרד האוצר הם דברי הסבר מספקים. ברוב מוחלט של המקרים יש הסבר מדויק על כל הדברים, ואם יש עוד שאלות, התשובות ניתנות. נצטרך לעשות את זה. המצב הזה מבחינתנו, הוא יותר בלתי-אפשרי. אי- אפשר להתקיים עם מציאות כזו. לכן במהלך החודשים הקרובים אקיים דיון גם עם היועצת המשפטית של הוועדה וגם עם החברים. ננסה להגיע לנוסח כזה שלא נחזור יותר על הסאגה הזאת, שב-31 בחודש עדיין אנחנו דנים בהעברות שחלקן הגיעו ביום רביעי בלילה.

<עודד פורר (ישראל ביתנו):>
אבל חשוב להדגיש, אדוני – ההעברות הללו מונחות על שולחנו של הממונה על התקציבים חודשים ארוכים. המשרדים ביקשו את השינויים הללו מזמן. לא מאפשרים למשרדים לעבוד. זה החמור.

<מיקי רוזנטל (המחנה הציוני):>
היא הנותנת.

<היו"ר משה גפני:>
בבקשה.

<איתן ברושי (המחנה הציוני):>
אדוני היושב-ראש, חברי הכנסת. הכנסת קיימה מספר דיונים בשאלת הכלבת. אני גם הגשתי בקשה לוועדת חקירה פרלמנטרית, והבוקר בעיתון מתפרסם דבר שידוע, אדוני היושב-ראש, שהממשלה לא מסוגלת לקבל החלטה, למרות שהיא מוכנה ללכת להצעת מחליטים, להתמודד עם משבר הכלבת בגלל מיליונים בודדים. פה מעבירים מיליארדים, ואין תקצב להתמודדות עם מגפת הכלבת. בשבת סיור של צה"ל פתח באש חיה על תן נגוע שהתנפל על רכב סיור בעמק בית שאן. אני מבקש לומר את זה פה, ואני אומר לאוצר בשפה שאתה יודע, שיש איזה גבול לכל העניין הזה. 

<היו"ר משה גפני:>
בבקשה.

<סתיו שפיר (המחנה הציוני):>
אני מסכימה מאוד עם מה שאמרת בפתח דבריך, גפני, לגבי הנוהל החדש שמגדיר שבועיים מראש. העניין הוא, שהדבר הזה כבר מעוגן בחוק יסודות התקציב. חוק יסודות התקציב אומר: הודעה לוועדה או בקשה למתן אישורה לפי סעיפים 11 עד 13 תוגש לא יאוחר מחודש ימים לפני תום שנת הכספים, אך רשאית הוועדה במקרים מיוחדים להרשות הגשתה במועד מאוחר יותר. 
הדבר הזה נכון לכל ההעברות שהיו פה בשבוע האחרון.

<עודד פורר (ישראל ביתנו):>
הן כולן מקרה מיוחד.

<סתיו שפיר (המחנה הציוני):>
ודאי. בעיקר ההעברות שיש פה היום. הם מקרים מיוחדים לחלוטין. הסכמים פוליטיים עם חברי כנסת בקואליציה.

<רחל עזריה (כולנו):>
אנחנו בדיון הקודם שאלנו, למה הדברים הגיעו מאוחר, ואחת הסיבות שאמרו, שרוצים לראות את הסכום המדויק, ומבקשים את ההעברה. גם זה מקרה מיוחד. זה חלק מהשיטה. זה בסדר. אנחנו רוצים שמשרדי הממשלה יאמרו לנו את הסכומים המדויקים. לא היינו רוצים לגלות בדיעבד שאנחנו מגלים סכומים לא מדויקים. אגב, יכולנו לסיים הכול לפני כמה ימים לולא היה לנו הפיליבאסטר פה בוועדה. לא היינו מגיעים ל-31 בחודש.

<סתיו שפיר (המחנה הציוני):>
אם אפשר, בבקשה, גפני, שהיועצת המשפטית תסביר את הפער בין- - - 

<היו"ר משה גפני:>
לא, לא. אי-אפשר. מספיק. די.
<סתיו שפיר (המחנה הציוני):>
למה לא?
פניות מס'  409-408, 412

<היו"ר משה גפני:>
אני עובר להעברה בעמ' 105 בחוברת, של בריאות. מס' פנייה לוועדה 409-408, 412. בבקשה.

<ליאור קוטלר:>
ליאור קוטלר, אגף התקציבים. פנייה של משרד הבריאות. מבקשים להעביר מסעיף 67 - בריאות, לסעיף 47 – רזרבה כללית- - -
<היו"ר משה גפני:>
לא שומעים. בבקשה.

<מיקי רוזנטל (המחנה הציוני):>
למה לא מוציאים את הכסף מהבריאות ומחזירים אותו לרזרבות? אגב, חצי מהקיצוצים פה – משרד הבריאות. הכול בסדר במשרד הבריאות?
<ליאור קוטלר:>
העברה של סכום 59,406 אלפי שקלים מסעיף 47 רזרבה לסעיף 24. 

<מיקי רוזנטל (המחנה הציוני):>
זה לא מה שכתוב פה.

<היו"ר משה גפני:>
מה יש בהעברה הזאת? למה הן מיועדות?

<ליאור קוטלר:>
יושבים פה אתי כאן נציגי אגף התקציבים של משרד הבריאות.

<היו"ר משה גפני:>
בבקשה.

<אדוה קליין:>
אדוה קליין, אגף תקציבים, משרד הבריאות. יש לנו תוכנית, תפעול המטה. בעצם- - - עבור תפעול המטה, פיתוח ותחזוקה של מערכות מידע; מערכות אבטחת מידע וסייבר. תוכנית מס' 242003 – קופות חולים ובתי חולים- - - והעברות. 177 מיליון שקלים, לקופות חולים, לפי תוכניות לאומיות. יש לנו- - - פגיות. 

<שולי מועלם-רפאלי (הבית היהודי):>
מה עם בית חולים נהריה?

<יצחק וקנין (ש"ס):>
האם העברתם את כל הכספים לבית חולים נהריה כמו שהיא שואלת, בגלל הפצועים הסורים? אני שואל ספציפית. בבית חולים נהריה יש חוב לגבי הפצועים שמביאים אותם הסורים. האם סיימתם לשלם להם את הכסף?

<אדוה קליין:>
כן. כל הנושא הסורי עם כל בתי החולים, מתוקצבים. גם בית החולים נהריה. אפשר לעבור על המספרים של הסובסידיות, של נהריה. כל בית החולים מכוסה. גם הסוגיה של הסורים – גם זה טופל. אלה הכספים שהועברו.

<יצחק וקנין (ש"ס):>
האם היה להם עודפי הכנסה, לבית החולים? ולקחתם אותם?
<אדוה קליין:>
לא.

<יצחק וקנין (ש"ס):>
היה עודפי הכנסה ולקחתם 12 מיליון. הרי הם טענו, שכל ההתנהלות שם היא לא התנהלות. יש להם עודפי הכנסה. 12 מיליון לקחו אותם.

<מיקי לוי (יש עתיד):>
במקום להכניס שיפוץ.

<אדוה קליין:>
תוכנית מס' 240709, מינהל רפואה.
<יצחק וקנין (ש"ס):>
שאלתי אם היו לבית חולים נהריה עודפי הכנסה כ-12 מיליון, ולקחתם אותם?
<רחל עזריה (כולנו):>
נעשה את זה הפוך - אנחנו מבקשים שלא תיקחו אותם. טוב?

<מיקי לוי (יש עתיד):>
היא יכולה לומר: לא יודעת. 

<אדוה קליין:>
היו השלמות הכנסה לבית חולים נהריה, 18 מיליון שקלים ועוד 5 מיליון שקלים עבור הסורים – אלה הדברים שהועברו לבית החולים.

אני ממשיכה. אם נדרש, אנחנו נעביר את הפירוט.

<סתיו שפיר (המחנה הציוני):>
תוכלי להרחיב על הקיצוצים, בבקשה? למה בגריאטריה ובבריאות הנפש יש קיצוצים של עשרות-מיליונים – של 62 ו-85 מיליון שקל? מה נגרע בגלל הקיצוצים האלה?

<אדוה קליין:>
באופן כללי, אין קיצוצים. תוכנית מס' 240710 של גריאטריה, הועברו לשם 62 מיליון שקלים. עשינו התאמה לביצוע בשירותי האשפוז הסיעודי האחרונים. אלה הדברים- - -

<סתיו שפיר (המחנה הציוני):>
למה יש מעט ביצוע? יש לנו עודפים בבריאות הנפש?

<אדוה קליין:>
לא.

<לירן טובי:>
חלה ירידה בביקושים. אני לירן מאגף תקציבים.
<סתיו שפיר (המחנה הציוני):>
חלה ירידה בביקושים? תוכל להסביר לנו את זה? אנחנו יודעים על הרבה מאוד חולים שלא מקבלים טיפול, על מחלקות שלמות שלא מנוהלות, כמו בשערי מנשה, ששם אנשים נמצאים בבידוד מעל שנה, ובקשירה, בניגוד לכל ערך טיפולי. גם מחסור בצוותים.

<היו"ר משה גפני:>
תשובה בבקשה של מישהו אחד.

<אדוה קליין:>
הוספנו 240 מיליון שקלים לכל המרכזים הרפואיים של בריאות הנפש. אנחנו יכולים לפרט.
<סתיו שפיר (המחנה הציוני):>
אבל אתם מקצצים 85 מיליון בבריאות הנפש.
<היו"ר משה גפני:>
סתיו, זה לא הדיון עכשיו.

<סתיו שפיר (המחנה הציוני):>
לא אכפת לך מבריאות הנפש?

<רחל עזריה (כולנו):>
יש פשוט הרבה ועדות בכנסת שעוסקות בכך כמו שצריך. זה עכשיו דיון שטחי.

<היו"ר משה גפני:>
רחל, אני מאוד מבקש - אל תעזרי לי. 
<סתיו שפיר (המחנה הציוני):>
זה חשוב.

<היו"ר משה גפני:>
סתיו, אם את רוצה לשאול עוד שאלה, תבקשי ממני. רחל, אני לא מסכים לזה. 

<סתיו שפיר (המחנה הציוני):>
רגע, אני רוצה שהיא תשלים את התשובה שלה.

<היו"ר משה גפני:>
אל תגידי לי רגע. רחל, אני לא מסכים.

<רחל עזריה (כולנו):>
גם אני לא מסכימה. 
<היו"ר משה גפני:>
אל תסכימי. תצאי.

<רחל עזריה (כולנו):>
אנחנו באים לכאן ביום ראשון, נמצאים פה בדיון פיליבסטר, ודנים בשאלות שלא רלוונטיות.

<היו"ר משה גפני:>
אוציא אותך, רחל.

<רחל עזריה (כולנו):>
אין בעיה. תוציא אותי. בכיף. אני לא מוכנה שנהיה ניצבים בהצגה הזאת.

<סתיו שפיר (המחנה הציוני):>
תלמדי את עבודת הכנסת. 
<רחל עזריה (כולנו):>
הופה. תהיי חברה בוועדות רציניות.

<סתיו שפיר (המחנה הציוני):>
הקואליציה עושה פיליבסטר כעדי שלא אשמע תשובה מוועדת הבריאות?

<רחל עזריה (כולנו):>
נקיים דיונים וישיבות בוועדת העבודה והרווחה. פשוט תטרחי להגיע לדיונים בוועדת הכנסת. 
<סתיו שפיר (המחנה הציוני):>
את מבינה שזה קורה כי אין להם תקציב?

<רחל עזריה (כולנו):>
יושבת פה שולי מועלם שמובילה את הנושא הזה.

<היו"ר משה גפני:>
רחל, אני קורא לך פעם ראשונה.

<רחל עזריה (כולנו):>
אין בעיה. אני לא מוכנה שנהיה ניצבים.

<היו"ר משה גפני:>
אז את לא מוכנה. 

<רחל עזריה (כולנו):>
מספיק.

<היו"ר משה גפני:>
בבקשה, בקצרה בבקשה.

<מיקי רוזנטל (המחנה הציוני):>
ספינת הדגל של מדיניות השר היתה בענייני קיצור תורים בבתי חולים. יש פה בסעיף 242003 – כמה כסף בסופו של יום, השנה, משרד הבריאות הקציב לנושא הזה של קיצור תורים? כי כל הזמן אני רואה שמקצצים את זה מסעיפים אחרים. אפשר לומר כמה כסף הושקע בכך בסופה של שנה?

<היו"ר משה גפני:>
אם אפשר בבקשה לענות לשאלות של חברי הכנסת סתיו שפיר ומיקי רוזנטל בקצרה. אנחנו לא מאשרים עכשיו תקציב. זה סוף שנה של העברות, שלצערי הרב, הן הגיעו בשלושה ימים האחרונים. בבקשה.

<אדוה קליין:>
קודם אענה לשאלת קיצור התורים. למעשה הקצבנו 880 מיליון שקלים עבור תוכנית קיצור תורים לשנת 2017.

לעניין מרכזים רפואיים, הוספנו 40 מיליון שקלים עבור מרכזים רפואיים. לא היה שום קיצוץ.
<סתיו שפיר (המחנה הציוני):>
יש קיצוץ פה בטבלה.

<היו"ר משה גפני:>
סתיו, אני לא מסכים לזה. מספיק. תשובות על השאלה, נקודה. בזה אנחנו מסיימים.

<סתיו שפיר (המחנה הציוני):>
אבל כתוב פה, גפני.

<היו"ר משה גפני:>
לא רוצה לשמוע. לא לענות לה.

<סתיו שפיר (המחנה הציוני):>
מה זה ה-85 מיליון?

<אדוה קליין:>
תוכנית 241606 - הוספנו כמעט 3 מיליון שקלים – 2 מיליון ו-653 עבור פרויקטים לקידום בריאות הציבור.

<סתיו שפיר (המחנה הציוני):>
כמה? אני לא מצליחה להבין. יש פה בעיה עם המספרים?

<היו"ר משה גפני:>
ביקשתי לא לענות. תודה. הנושא ברור.
<סתיו שפיר (המחנה הציוני):>
מנהל בית החולים אומר שהוא משתמש בבידוד כי אין מספיק משאבים, והם אומרים שאין קיצוץ? כתוב פה בטבלאות מינוס 85 מיליון שקלים, והם אומרים שאין קיצוץ?

<מיקי רוזנטל (המחנה הציוני):>
אתם מצביעים על 4.5 מיליארד שקלים.

<מיקי לוי (יש עתיד):>
שאלה קטנה: באמצע הדף כתוב: הפנייה התקציבית נועדה לתקצב סך של 56 מיליון אלפי ₪ במזומן בסך של 4.692 ו-400 מיליארד ₪. תוכלי להסביר לי?

<ליאור קוטלר:>
אסביר. ליאור קוטלר, אגף התקציבים. ההרשאות להתחייב הן לטובת תוכנית לקיצור תורים לשנת 2017 ו-2018, ולטובת הסכמי- - - של קופות החולים.

<מיקי רוזנטל (המחנה הציוני):>
4.5 מיליארד ₪ נצביע בדקה? אחר כך בקיצוץ הרוחבי הם מורידים את זה. 

<מיקי לוי (יש עתיד):>
הרשאה להתחייב.

<סתיו שפיר (המחנה הציוני):>
למה הם אומרים שאין קיצוץ אם יש קיצוץ?

<היו"ר משה גפני:>
מי בעד אישור הפניות 409-408, 412? מי נגד? 

<סתיו שפיר (המחנה הציוני):>
- - - זה מה שקורה. זה ההשלכות של המעשים שלכם.

<היו"ר משה גפני:>
אני מבקש לא להפריע במהלך ההצבעה.

הצבעה

בעד אישור הפניות – 7
נגד – 5
פניות  409-408, 412 אושרו.
<היו"ר משה גפני:>
הפניות של משרד הבריאות אושרו.
<סתיו שפיר (המחנה הציוני):>
הם ישמעו על כך. זה ההשלכות של המעשים שלכם.

פנייה מס' 368

<היו"ר משה גפני:>
עמ' 69 בחוברת. משרד התיירות. עיכבנו אותם ביום רביעי. עמ' 69 בחוברת. מי מסביר?

אני פונה לחברי הכנסת, גם לאופוזיציה וגם לקואליציה. זה יום שהוא לא היה צריך להיות. הוא מגיע עכשיו למחשבים של משרד האוצר ברגע האחרון – לא באשמתנו אלא באשמת אגף התקציבים. אני מציע, ומבקש, לעשות את זה קצר. זה לא אישור תקציב עכשיו. עוד מעט יבוא אישור תקציב.

<רחל עזריה (כולנו):>
לא מדובר בקיצוצים אלא בהחלטה פנימית של המשרד.

<היו"ר משה גפני:>
בסדר. יש לי הרבה מה לומר על מה שאמרת עכשיו. הרבה מאוד.

<רחל עזריה (כולנו):>
אז תגיד.

<היו"ר משה גפני:>
לא רוצה. לא עכשיו.

<מיקי רוזנטל (המחנה הציוני):>
לא תמיד כדאי לפתוח נושאים. מתחילת השנה מדברים על קיצור תורים, ואין קיצור תורים, ואין כסף. כל פעם הם לוקחים סכומים יותר גדולים, אבל כסף אין. אנשים מחכים חודשים בשביל ניתוח.
<היו"ר משה גפני:>
רחל, תעשי לי טובה - אל תפתחי ויכוח בנושא הזה. זה לא הזמן. 
<רחל עזריה (כולנו):>
אין בעיה.

<היו"ר משה גפני:>
מספר פנייה לוועדה 368, משרד התיירות. מי מסביר? בבקשה.

<עמרי בן-חורין:>
עמרי בן-חורין. אגף התקציבים, משרד האוצר. הפנייה נועדה להתאמות פנימיות בתקציב משרד התיירות שעיקרן הגדלת התקציב ל- - - קמפיינים של תיירות החורף ותוספת של שכר עידוד לעובדים, לפי מודל שנקבע במהלך השנה. זה העיקרים. כל שאר הפירוט- - -
<מיקי רוזנטל (המחנה הציוני):>
אבל איך נכנס תקציב משרד התקשורת לתקציב משרד התיירות? תראה בתוכנית מס' 2: במסגרת התוכנית מתוקצבות פעולות המינהל של משרד התקשורת.
<עמרי בן-חורין:>
זה טעות סופר.

<מיקי רוזנטל (המחנה הציוני):>
אה, טעות סופר. כנראה אני היחיד שקורא את זה. מה זה, טעות סופר?

<עמרי בן-חורין:>
זה טעות סופר.

<סתיו שפיר (המחנה הציוני):>
שתי שאלות, בבקשה. קודם כל, מה דחוף בהעברה הזאת שצריכה לעבור לחוק יסודות התקציב, ולהגיע לפה בהתראה כזאת בסוף השנה כמו, במקום להגיע חודש מראש, כמו שכתוב בחוק? ושנית, יש פה פעולות תכנון וכלכלה, שמקצצים 17 מיליון שקלים – במה מדובר? שלישית, מיהם אותם גופי אסטרטגיה ושיווק שאתם עובדים מולם, והאם זה נעשה במכרז?
<קרן שפר:>
קרן שפר, תקציבאית המשרד. קודם כל, הפנייה הזאת עברה למשרד האוצר, כפי שמר גפני אמר – די מזמן – למעלה מחודש. היו פה שינויים שהיה צריך לעשות. המשרד ביקש לחכות עם הפנייה כי היה לנו הנושא של- - - לראשונה עובדי משרד התיירות יקבלו שכר עידוד – אנחנו בין המשרדים הבודדים שלא מקבלים שכר עידוד, ולכן ביקשנו לחכות עם זה עד שיהיה לנו תקציב סופי של הממונה על השכר, כמה כסף צריך להכניס לשם.

לגבי השאלה השנייה, התוכנית הזו, שירותי הייעוץ שלנו מסתכמים במאות-אלפי שקלים בלבד – הכול כמובן בהתאם למאגר רואי חשבון שאנחנו משתמשים בו. זה שירותי רואי חשבון.
<סתיו שפיר (המחנה הציוני):>
כתוב פה 18 מיליון.

<קרן שפר:>
רגע. מה שמתוקצב פה זה הנושא של הבאהיים. למדינת ישראל יש הסכם עם הבהאיים, ואנחנו לא יכולים לצפות מראש בעצם – כלומר אנחנו נותנים להם החזרים על הוצאות מיסים, מיסים עקיפים. כיוון שלא ניתן לדעת מראש כמה זה יתוקצב, היתה שם יתרה תקציבית, ואנחנו מעבירים את זה לטובת הרחבת קמפיינים לאור הגידול בתיירות הנכנסת.

<סתיו שפיר (המחנה הציוני):>
אז כמה כסף לאסטרטגיה וכמה כסף לבהאיים?
<קרן שפר:>
לא לבהאיים.
<סתיו שפיר (המחנה הציוני):>
אז הכול אסטרטגיה? ממאות-אלפים זה עובר ל-18 מיליון שקלים? כמה הולך לאסטרטגיה השנה בדיעבד?
<קרן שפר:>
אני לא יכולה לומר לך.

<סתיו שפיר (המחנה הציוני):>
אז איפה ה-18 מיליון?

<קרן שפר:>
בתקנה של- - - יושבת באותה תוכנית כמו של אסטרטגיה. זה יתרה שיש בבהאיים.

<היו"ר משה גפני:>
תודה. אני רוצה לשבח את משרד התיירות. משרד התיירות הביא לעניין הזה שמספר התיירים שבאו ארצה – גם תיירות חוץ וגם תיירות פנים הגיע לממדים שלא היה כדוגמתם. 
<עודד פורר (ישראל ביתנו):>
צריך לשבח גם את משרד הביטחון בעניין.

<היו"ר משה גפני:>
כן, בסדר. על כל פנים, המציאות הזאת שבה - מספר התיירים מבחינתנו הוא נושא קריטי, גם מבחינה מדינית, גם מבחינת מדיניות החוץ וגם מבחינה כלכלית. כולם מבינים את זה, שככל שהתיירות גדלה, כך המציאות הזו שבה אנחנו יותר ויותר משתבחים בעניין זה, זה חשוב.

אמרתי זאת משתי סיבות: סיבה אחת, כי אני חושב שצריך לומר את זה. קיימנו דיון על משרד התיירות, ואני משבח את המשרד באופן אובייקטיבי. הסיבה השנייה, אני רוצה לשדר לכולם שאם התעכבנו עם העניין של משרד התיירות, שמאוד ביקשת מאתנו - זה התעכב בגלל הסיבות האובייקטיביות. זה שלא רציתי להעביר את זה. לא עמדתם בנוהל, ולכן – אני לא מאשים אתכם. אני מאשים את אגף התקציבים. אני יודע את הסיבה. אבל לפי הנוהל, היינו צריכים לחכות. וחיכינו, ומה לעשות- - -
<איתן ברושי (המחנה הציוני):>
בכל אופן, ערימות האשפה פה בין הכנסת לאוצר לא מקדמות את תיירות ירושלים. זה לא להאמין מה שקורה פה.
<היו"ר משה גפני:>
גם זה נכון. מי בעד אישור פניות התיירות – ירים את ידו. מי נגד?

הצבעה

בעד אישור הפנייה – 8

נגד – 5

פנייה 368 אושרה.

<היו"ר משה גפני:>
8 בעד. 5 נגד.

<סתיו שפיר (המחנה הציוני):>
רביזיה וגם על הקודמת.

<היו"ר משה גפני:>
נקבע את הרביזיה בעוד חצי שעה. זה פשוט יעכב בסוף את הזה, והפנייה יכולה ללכת. אני לא מבין. סתיו, צריך שתהיה גם אחריות.

<סתיו שפיר (המחנה הציוני):>
יש לי אחריות. נכון. לכן אני שואלת שאלות. כשאני לא מקבלת תשובות, אז אשאל שוב. אחריות זה לדאוג שלא יקוצצו 85 מיליון שקלים מבריאות הנפש.

פניות מס' 359-358

<היו"ר משה גפני:>
עמ' 55. תקשורת. 359-358. גם זה לא דנו בעקבות- - -
<עמרי בן-חורין:>
עמרי בן-חורין, משרד האוצר. הפנייה נועדה לתגבר את תקציב משרד התקשורת והעברה- - - וכן לבצע התאמות פנימיות. התגבור נועד בשביל רכישת מודול של ניהול- - - וניהול ספקטרום התדרים. כיום המערכת מיושנת. היא לא מסוגלת לנהל בנפרד את המערכת האזרחית ואת המערכת הביטחונית, וזה יוצר בעיות בגבייה של האגרות בשימושים האזרחיים וגם יוצרת בעיות בניהול.

מעבר לזה, יש פה הסתות פנימיות לטובת תקצוב אבטחת השר.

<היו"ר משה גפני:>
זהו? שאלות? בבקשה. אנחנו עושים את זה לפי הנוהל כדי שתקראו את זה בבית, לא פה.  זה הנוהל. 
<סתיו שפיר (המחנה הציוני):>
אני מצטערת שאני חוזרת על עצמי, אבל השאלה היא מדוע אתם מגיעים עכשיו? מה דחוף בהעברה הזאת?

<היו"ר משה גפני:>
תודה רבה. התשובה שלי - אני עונה. לא הם - את צודקת במיליון אחוז. אמרתי קודם שאני הולך לעשות נוהל חדש בהסכמה בין כל חברי הוועדה.

<סתיו שפיר (המחנה הציוני):>
זה חוק. הוא מגדיר חודש.

<היו"ר משה גפני:>
עם כל הכבוד, לוועדה יש יועצת משפטית. היא מעולם לא הכשילה אותי עם החוק. מעולם. אם היא היתה חושבת שזה בניגוד לחוק, היתה אומרת לי לא להביא, ולא הייתי מביא. זה פגיעה גם ביועצת המשפטית. 

<סתיו שפיר (המחנה הציוני):>
חלילה שלא נפגע ביועצת של הוועדה. היועצת של הוועדה היא יועצת מצוינת, ועם זאת לא ברור- - -

<רחל עזריה (כולנו):>
- - -

<היו"ר משה גפני:>
אל תעזרי לי. תודה רבה. אמרתי שאני הול לשנות את הנוהל בעניין הזה. 359-358. מי בעד אישור הפניות – ירים את ידו. מי נגד?

הצבעה

בעד אישור הפניות – 8

נגד – 5

פניות 359-358 אושרו.

<היו"ר משה גפני:>
8 בעד. 5 נגד. הפניות אושרו. 

פנייה מס' 353
<היו"ר משה גפני:>
אנחנו בעמ' 52. אנחנו הסכמנו שלא נצביע על זה ביום רביעי במסגרת ההסדר בינינו. אני מביא את זה עכשיו. זה פעילות לשכת הקונסוליה הממשלתית. זה לא הרבה כסף, וזה גם פחות חשב. זה לא היה דחוף לעשות את זה בזמן שיש מליאה. מי מסביר את 353?
<עמרי בן-חורין:>
הפנייה נועדה להתאים את מסגרת התקציב של לשכת הפרסום הממשלתית להזמנות שמתקבלות ממשרדי ממשלה, מחברות ממשלתיות- - - במהלך השנה. הלשכה עצמה, אין לה יכולת לקבוע ולחזות, מה יהיה היקף הבקשות וההזמנות ממשרדי הממשלה. לכן התקציב נקבע לפי ההערכה, ועושים את ההתאמה בהתאם להזמנות שהתקבלו בפועל.

<היו"ר משה גפני:>
טוב. שאלות.

<מיקי רוזנטל (המחנה הציוני):>
השאלה היא כלדהלן. האם היועץ המשפטי של לפ"ם וגם היועץ המשפטי לממשלה מאשר לעשת קמפיינים של פרסום סמוי? אתם נוטים לקרוא לזה תוכן שיווקי. האם יש בזה ממד של הטעיית הקהל? הרי הקהל לא יודע שהתוכן הזה ממומן, פרסומי. האם היועץ המשפטי לממשלה מאשר את זה?

<חמי דוניצה:>
חמי דוניצה, חשב לפ"ם. לפ"ם עושה שיתופי פעולה עם מדיות שונות. אני לא חושב שמדובר בפרסום סמוי, כפי שאתה מדבר עליו, אבל מדובר בשיתופי פעולה עם תוכניות כאלה ואחרות, כדי להכניס מסרים – כמו חינוך לבטיחות בדרכים.

<מיקי רוזנטל (המחנה הציוני):>
אם במסגרת ההסכם על שר התחבורה, לצורך העניין, או שר החינוך או שרים אחרים – מה שקורה מעשה כמעט יום-יומי – אתם מקדמים באמצעות כסף ציבורי אנשים פוליטיים. אני שואל במפורש, האם היועץ המשפטי שלכם והיועץ המשפטי לממשלה אישר את זה? במסגרת ההסכמים האלה, לא פעם ניתנים רעיונות פוליטיים על הישגי השר. בכלל לא של המשרד. אני שואל, אם יש לזה אישור או אין לזה אישור.

<חמי דוניצה:>
כל הראיונות שאתה מדבר עליהם, למיטב ידיעתי – ואני יודע – לא עוברים דרך לפ"ם, ולפ"ם מקפידה הקפדה יתרה, כולל היועץ המשפטי שלנו, שבודק כל קמפיין. אין חיה כזאת שכסף ממשלתי ישמש לצרכים פוליטיים, לכן כל קמפיין, כל תשדיר, כל ראיון, כל שיתוף פעולה – מראש אנחנו מוודאים ששר לא יופיע או ידבר. אם שר מתראיין, זה על דעתו וללא כל קשר לשיתוף הפעולה או לקמפיין. אציין, שהיועץ המשפטי לממשלה כן אישר לשרים לדבר בקולם בתשדירי רדיו להזמנות לכנסים. זה אושר, לכן השרים יכולים להזמין לכנס או לאירוע כזה או אחר.

<מיקי רוזנטל (המחנה הציוני):>
אחדד את התשובה שלך. אתה אומר שבמסגרת ההסדרים שאתם עושים עם כלי תקשורת שונים, אין אישור לראיין את השר בנפרד שלא על פעילות משרדו.

<חמי דוניצה:>
חד-משמעית. הקפדה יתרה. אם אפילו עולה בקשה כזאת, היא מייד נדחית. אין חיה כזו.

<סתיו שפיר (המחנה הציוני):>
אפשר לדעת באיזה היקף נעשים פרסומים – כמה שעות שידור עלו השרים מכספי ציבור, ברדיו ובטלוויזיה?

<חמי דוניצה:>
היועץ המשפטי לממשלה אישר באחרונה לשרים לדבר בקולם ברדיו, ולהזמין כנסים. אני לא זוכר ויודע לומר את ההיקף. אני יודע שהיו מספר תשדירים כאלה.
<סתיו שפיר (המחנה הציוני):>
באיזה היקף?

שאלה נוספת, אם אפשר. התקציב שלכם ב-2016 עלה מ-229 מיליון ל-403 מיליון שקלים, ועכשיו שוב התקציב המתוכנן, שהתחיל עם 229 מיליון שקלים, עולה ל-571 מיליון שקלים . זה מעל חצי מיליארד שקל על תקציבי פרסום שאזרחי ישראל שומעים ברדיו בלי סוף בקולות השרים. חלק גם מדובר בפרסום סמוי כמו בנושא של נושאים אסטרטגיים שאחנו יודעים עליו, שרכש תוכנית טלוויזיה כדי לפרסם, בלי להודיע שמדובר בעניין פרסומי. מה זה הסכומים המטורפים האלה? יש התייחסות בחוק- - - שאפשר להוציא 600 מיליון שקל על פרסום?

<מיקי לוי (יש עתיד):>
יתרה למה שאמר סתיו, גם אמר היועץ המשפטי לממשלה, ומבקר המדינה, שלא ראוי ששרים יפמפמו ויציגו את עצמם על חשבון כסף שניתן לתקצוב ציבורי. מה זה הדבר הזה? ההוא מדבר לי על החלל, ההוא מדבר לי על- - -
<היו"ר משה גפני:>
השאלה ברורה. בבקשה.

<עמרי בן-חורין:>
חצי מתקציב לפ"מ, 254 מיליון שקלים, נכון לשבוע שעבר, זה תקציבים לקמפיינים של משרד התיירות. לא מדובר על- - - משרד התיירות מחויב ל- - - ולכן הסכומים האלה גדלים. 

<סתיו שפיר (המחנה הציוני):>
לא, 250. יש עוד 300 מיליון שקל לפרסומות בתוך ישראל של משרדי הממשלה? חלקם פרסום סמוי. זה היקף לא נורמלי. לפני שנה קיצצתם 85 מיליון שקלים בבריאות הנפש, אבל יש בישראל 300 מיליון שקל מיותרים.

<היו"ר משה גפני:>
תשובה, בבקשה.

<עמרי בן-חורין:>
זה לא כסף נוסף. זה כסף שהם מפנים לפרסום. פשוט צריכים לעשות את זה דרך לשכת הפרסום הממשלתית ולא באופן עצמאי, להתקשר עם גופים כאלה ואחרים. בערך 100 מיליון שקלים הם פרסומי חובה, שמשרדי הממשלה נדרשים לפרסם בעיתונים ועושים את זה לשכת הפרסום הממשלתית.

<היו"ר משה גפני:>
תודה. מי בעד אישור הפנייה – ירים את ידו. מי נגד?
הצבעה

בעד אישור הפנייה – 9
נגד – 5

פנייה 353 אושרה.
<היו"ר משה גפני:>
9 בעד. 5 נגד. הפנייה אושרה.

<סתיו שפיר (המחנה הציוני):>
רביזיה.

<היו"ר משה גפני:>
עמ' 32. רשות המיסים. הפסקה שתי דקות. 

<(הישיבה נפסקה בשעה 10:45 ונתחדשה בשעה 10:50.)>
פנייות מס' 319-315

<היו"ר משה גפני:>
אני מחדש את הישיבה. עמ' 32. משכורות. מס' פנייה לוועדה 319-315.
<אייל טולדו:>
פנייה תקציבית זו נועדה להעביר- - - מיליון שקל. הם באים משלושה תקנים: 96 מיליון שקל בהוצאה מותנית בהכנסה, בעיקר לטובת מימון הסכם שכר ותשלום פיצויים לתושבים שנפגעו בשריפת- - -
<מיקי רוזנטל (המחנה הציוני):>
משרד הבריאות כל הזמן מקצצים ומקצצים. מה יהיה הסוף? 

<סתיו שפיר (המחנה הציוני):>
כמה שאלות. קודם כל, זו העברה של משרד האוצר. קצת מפתיע שמשרד האוצר, שמכיר את החוק ויודע מתי צריך להגיע לפה, לא זכר לעשות את זה בפעם הזאת. 
יש פה 10 מיליון שקלים קיצוץ מסעיף הוצאות שונות, שאף פעם לא ברור מה הוא, ויש פה תמיד כל מיני קטגוריות משונות כמו אחר, פרויקטים אחרים – דברים כאלה. להבין, מאיפה בדיוק זה יורד ומי ניזוק מזה. 
יש פה קיצוצים בקופות החולים. רק לפני רגע הם ביקשו מאתנו כסף, וטענו שזה הולך לקופות החולים. גם בהעברה הזאת וגם בהעברות הבאות הולכים להיות קיצוצים בקופות חולים. האם אפשר להבין איך הדבר הזה עובד, שבאותו יום אתם מביאים לנו תוספת וגם קיצוץ?

<היו"ר משה גפני:>
שאלה טובה. תשובה בבקשה.

<סתיו שפיר (המחנה הציוני):>
לא סיימתי. יש פה גם קיצוצים במשרד האנרגיה והמים. אם אפשר את תשובת משרד האנרגיה, למה מקצצים?

<היו"ר משה גפני:>
בקצרה, בבקשה.

<אייל טולדו:>
אשיב בקצרה. בסעיף 13 מדובר בתקציב שהיה אמור להיות מופנה להחזרי מע"מ לארגונים בין-לאומיים. בפועל הם לא הצליחו לבצע את כל הסעיף. התקציב הועבר לתקציב השוטף של רשות המסים. במשרד הבריאות מדובר ב-4.2 מיליון שקל שנועדו לממן חשב מלווה בבית החולים הדסה בהתאם להסכם הבראה. ומשרד האנרגיה- - -

<סתיו שפיר (המחנה הציוני):>
זה יורד מקופות החולים?

<אייל טולדו:>
כן. שיתוף פעולה. זה תקציב של- - -
<סתיו שפיר (המחנה הציוני):>
קופות החולים מממנות את הדסה?

<איל טולדו:>
חשב מלווה בבית החולים הדסה בהתאם להסכם הבראה.

<מיקי רוזנטל (המחנה הציוני):>
איך? הדסה לא שייכת לשום קופת חולים.

<אייל טולדו:>
משרד האנרגיה – זאת היתה השאלה האחרונה, לגבי פרויקטים אשלים – מופיע בהסדר לגבי הפרויקט, אפשר לקרוא. 

<היו"ר משה גפני:>
שנייה. שואלים החברים, וגם אני שואל – מה זה קשור לקופת חולים? הדסה הרי זה בית חולים ציבורי – לא של קופת חולים.

<אייל טולדו:>
נכון, אבל יורד מהתקציב של הדסה שמתוקצב בתי חולים, לא קופות חולים.

<סתיו שפיר (המחנה הציוני):>
בטבלאות התקציביות כתוב קופות חולים.

<אייל טולדו:>
לרוב קופות החולים יש- - -

<היו"ר משה גפני:>
למה מקצצים לקופות החולים?

<אייל טולדו:>
שוב – התקציב נועד לממן חשב מלווה לבית חולים הדסה.

<היו"ר משה גפני:>
שנייה. למה קופת חולים צריכה לממן את זה?

<אייל טולדו:>
זה לא קופת חולים אלא בתי חולים. זה יורד מהתמיכות של בתי חולים ולא מבית חולים.

<היו"ר משה גפני:>
מי בעד אישור הפניות – ירים את ידו. מי נגד?

<סתיו שפיר (המחנה הציוני):>
זה כאילו הם ממש מזלזלים ביכולת שלנו לקרוא את מה שכתוב פה. אגב, מדובר באדם אחד בשכר של 2.5 מיליון שקל? אתה יכול לענות לי.

<היו"ר משה גפני:>
לא, אתה לא יכול לענות.

<מיקי רוזנטל (המחנה הציוני):>
זה ממש לא נכון.

הצבעה

בעד אישור הפניות – 9

נגד – 5

פניות 319-315 אושרו.

<היו"ר משה גפני:>
הפניות אושרו.

יש שני עודפים שאני מבקש לאשר אותם.

<סתיו שפיר (המחנה הציוני):>
- - -
<היו"ר משה גפני:>
חברת הכנסת סתיו שפיר, רק באישור ממני.

<סתיו שפיר (המחנה הציוני):>
אני לא מקבלת שפקיד מהאוצר קם מהכיסא ולא עונה כשהוא נשאל שאלה.

<שולי מועלם-רפאלי (הבית היהודי):>
יושב-ראש הוועדה אמר לו לא לענות, סתיו.

עודפים, מס' 30-008
<היו"ר משה גפני:>
עודפים, בקשה מס' 30-008. בבקשה.

<מיקי לוי (יש עתיד):>
האם זה נשלח לנו 24 שעת לפני? 48? 300008 לא נשלח. 

<מיקי רוזנטל (המחנה הציוני):>
למה אין על זה חותמת? מתי זה התקבל?

<מיקי לוי (יש עתיד):>
זה חדש. זה לא נשלח. חבר'ה, זה חדש.

<עודד פורר (ישראל ביתנו):>
גם ביום רביעי זה היה על השולחן.

<היו"ר משה גפני:>
יש תאריך. יש הכול. היא חולקה ב-20 בדצמבר. פורסמה. זה הופץ.
<מיקי רוזנטל (המחנה הציוני):>
איכשהו כולנו לא ראינו אותה.

<עודד פורר (ישראל ביתנו):>
אני כן.

<היו"ר משה גפני:>
מי מסביר?

<אופיר להב:>
אופיר להב, משרד העלייה והקליטה. מדובר ב-6 מיליוני שקלים של עודפים.
<היו"ר משה גפני:>
זה עודפים מחויבים?

<אופיר להב:>
כן. 

<היו"ר משה גפני:>
זה בעקבות הסכמים שנעשו? יש פירוט גדול, והעודף הזה – מקובל עליי. מי בעד? מי נגד?
<סתיו שפיר (המחנה הציוני):>
אני מקבלת בדיוק תשובות מהאוצר על הפנייה הקודמת. ידעתם שהעלות השנתית של השכר שמממנות קופות החולים זה 2.5 מיליון שקל לאדם אחד? לחשב של הדסה.
הצבעה

בעד אישור העודפים – 8
נגד – 6
עודפים 30-008, אושרו.

<סתיו שפיר (המחנה הציוני):>
רביזיה.

<היו"ר משה גפני:>
בעד – 8. נגד – 6.

עודפים, מס' 20-030

<היו"ר משה גפני:>
העודף השני. בקשה מס' 20-030. של חינוך. עודף. בבקשה. מי מסביר? 

<שאול קירשנבאום:>
שאול קירשנבאום, משרד האוצר. הפנייה נועדה להעברת עודפים משנת 2016 לשנת 2017. התקנה נועדה להתאמת הביצוע בשכר בהתאם לביצוע בפועל. היו הסכמים חדשים, שנחתמו במהלך 2017. חלקם תוקצבו- - - ב-2016, ולכן היו פה אי-דיוקים בשכר.

<סתיו שפיר (המחנה הציוני):>
הכול פה זה לשכר?

<שאול קירשנבאום:>
כן. 

<סתיו שפיר (המחנה הציוני):>
משכורות למוסדות חינוך, ממה שאני יודעת, מוסדות החינוך נפתחים ב-1 בספטמבר, אז רק עכשיו אתם יודעים כמה משכורות אתם אמורים לשלם?

<שאול קירשנבאום:>
בסוף השנה אנחנו יודעים כמה ביצוע בפועל הולך להיות, ובהתאם אנחנו מביאים את התקנות. בגלל שהיו השנה הסכמים חדשים – חלקם בפעימות שנכנסו במהלך השנה וחלקם תוקצבו רטרואקטיבית ב-2017, לקראת תשע"ז, היו צריכים השלים חסרים בתקנות.

<סתיו שפיר (המחנה הציוני):>
כמו שאמרתי, ידעתם על זה ב-1 בספטמבר.

<שאול קירשנבאום:>
לא ידענו עד לפני שבוע.

<סתיו שפיר (המחנה הציוני):>
אם אתם לא מעבירים את זה עכשיו, לא עוברות משכורות? זה אנשים שמלמדים מתחילת השנה?

<שאול קירשנבאום:>
- - - גירעון בסוף השנה.

<שאול קירשנבאום:>
אבל הם מלמדים כבר. הם כבר מורים בבתי ספר. אז למה אתם באים עכשיו?
<שאול קירשנבאום:>
הם מקבלים משכורת כל חודש, משכורות סוף שנה - בהתאם לביצוע בפועל- - - 
<סתיו שפיר (המחנה הציוני):>
אבל את הדברים האלה אתם יודעים לתכנן מראש. אלה משכורות.

<שאול קירשנבאום:>
תקציב השכר הוא כ-5 מיליארד ₪. כל פער של אחוז זה 450 מיליון. בהתאם להערכות של החשבות, בשבועות האחרונים יודעים כמה, ובהתאם לכך משווים תקנות.

<סתיו שפיר (המחנה הציוני):>
זה משהו שאתם יודעים בספטמבר.

<שאול קירשנבאום:>
לא יודעים את זה בספטמבר.

<סתיו שפיר (המחנה הציוני):>
אתם לא יודעים בספטמבר אם מורה שלימד בנובמבר, ילמד גם במרס?

<שאול קירשנבאום:>
אנחנו יודעים, אבל יש עוד דברים שמשפיעים על השכר.

<סתיו שפיר (המחנה הציוני):>
מה זה אומר?

<שאול קירשנבאום:>
זה אומר שכמו כל הדברים במדינה, כל חודש מגישים לו כמה שעות הוא עבד. יש מורים שעובדים בהשלמה, יש- - - 
<סתיו שפיר (המחנה הציוני):>
כל זה כולל את המשכורות של המורים שלא קיבלו שכרם בתחילת השנה? 

<היו"ר משה גפני:>
בבקשה.

<מיקי רוזנטל (המחנה הציוני):>
אני רוצה לשאול לגבי הטלוויזיה החינוכית, יש פה 12 מיליון שקל למימון תוכניות. באיזו שנה הן ימומנו?

<שאול קירשנבאום:>
מדובר בעודפים משנת 2016 ל-2017 בשכר, והם תוקצבו בחטיבה העליונה בהתאם לביצוע בפועל.

<מיקי רוזנטל (המחנה הציוני):>
לא הבנתי, אבל לא חשוב. למה מנפחים שוב את מטה המשרד? גם ככה המטה המיותר בארץ.
<שאול קירשנבאום:>
הכסף הועבר כולו לתקצוב שכר המורים. הוא לא הולך לתקצוב שכר מטה.
<סתיו שפיר (המחנה הציוני):>
יש כספים קואליציוניים פה?

<מיקי רוזנטל (המחנה הציוני):>
כתוב: במקום לקצץ במטה, שהוא גם ככה מנופח? 

<משה שגיא:>
- - -
<סתיו שפיר (המחנה הציוני):>
שאול, עלו טענות ממערכת החינוך הלא פורמלית בחברה הערבית, שבגלל שמקבלים תקציבים בחלקם בדצמבר, הם לא יכולים להשתמש בכספים האלה, כי הכספים חוזרים למשרד האוצר. האם בכספים האלה באמת ניתן להשתמש, כולל אלה שעוברים לחינוך הלא פורמלי?

<שאול קירשנבאום:>
הכול מועבר - זו הפנייה שמעבירה מ-2016 ל-2017. יש פנייה מקבילה, שמעבירה שימושים, שהולכים כולם שכר. 

<היו"ר משה גפני:>
נגמר העניין. מי בעד אישור הבקשה – ירים את ידו. מי נגד?
<סתיו שפיר (המחנה הציוני):>
אתה מתחייב שהוא לא חוזר לקופת האוצר?

הצבעה

בעד אישור העודפים – 9

נגד – 6

עודפים 20-030, אושרו.

<היו"ר משה גפני:>
9 בעד, 6 נגד. תודה רבה. הבקשה אושרה.

<סתיו שפיר (המחנה הציוני):>
גפני, זאת שאלה מאוד משמעותית. יש טענות מהגופים האלה, בגלל שמקבלים את זה בימים האחרונים של השנה- - - 

<היו"ר משה גפני:>
כל השאלות משמעותיות, אבל עם כל הכבוד, אנחנו עוסקים בהעברות.

<סתיו שפיר (המחנה הציוני):>
אבל זה בדיוק מהות העניין. בגלל שמקבלים את זה בסוף השנה, זה חוזר לקופת האוצר. הם לא יכולים להשתמש בשקל מהכסף הזה. 

פניות מס' 305-304

<היו"ר משה גפני:>
מס' פנייה לוועדה 305-304.
<סתיו שפיר (המחנה הציוני):>
אתה מבין שאנחנו עושים העברות לחינם. הכסף הזה יחזור לקופת המדינה.

<דניאל לוברבוים:>
דניאל לוברבוים, אגף תקציבים. הפנייה התקציבית נועדה לביצוע שינויים בתקציבי הפיתוח של משרד החינוך. עיקרי הפנייה הם התאמת 640 כיתות משנת 2018 לשנת 2017. 2.6 מיליון שקל להצטיידות כיתות והתאמת התקציב לפיתוח בפועל.
<איתן ברושי (המחנה הציוני):>
כמה מזה זה בירושלים?

<דניאל לוברבוים:>
אני יכול לבקש מהמשרד.

<איתן ברושי (המחנה הציוני):>
ירושלים בפיגור גדול. היו פה עשרים פעם בדיונים, ראש העיר וחבריו. 

<סתיו שפיר (המחנה הציוני):>
יש הסכמים קואליציוניים?

<רחל עזריה (כולנו):>
עשר שנים שומעים שחסר אלף כיתות. זה לא מסתדר עם המציאות. 

<סתיו שפיר (המחנה הציוני):>
יש פה קיצוץ במשרד להגנת הסביבה, גפני. מי הנציג של המשרד להגנת הסביבה? יש שם קיצוץ של 18 מיליון שקלים.

<היו"ר משה גפני:>
התשובה היא שלא מדובר פה על פנייה של המשרד להגנת הסביבה.

<סתיו שפיר (המחנה הציוני):>
אבל יש שם קיצוץ.

<היו"ר משה גפני:>
אפשר לומר על כל דבר. אפשר להביא לפה את כל הממשלה. רק מה שנוגע למשרד באופן ישיר.
<סתיו שפיר (המחנה הציוני):>
יש קיצוץ של 18 מיליון שקלים במשרד, וזה לא נוגע למשרד? אפשר להבין מה מהות הקיצוץ הזה?

<היו"ר משה גפני:>
בבקשה.

<מיקי לוי (יש עתיד):>
חבריי מכובדיי מאגף התקציבים, תקשיבו לי בבקשה. אני מבקש - אני מגן עליכם הרבה פעמים פה. אבל כל ההעברות שהבאתם עכשיו הן ללא תאריך. כולן יושבות אצלכם חודשים. חודשים. אין העברה אחת עם תקציב. ואז אתם שולפים אותן ברגע הנכון, ופשוט מורחים אותנו. זה לא יפה. אני מגן עליכם הרבה. לא יכול להיות שתשכיבו את זה בלי תאריך.

<מיקי רוזנטל (המחנה הציוני):>
אפשר לקבל הסבר, למה זה קורה?

<מיקי לוי (יש עתיד):>
העברה אחת עם תאריך - לא תמצאו. העברה אחת עם תקציב.
<היו"ר משה גפני:>
יש חבר כנסת אחד שמעיר, ואני מסכים אתו, ויש חבר כנסת תמים, ששואל למה זה קורה.

<מיקי רוזנטל (המחנה הציוני):>
אני התמים. הוא השוטר הרע, ואני השוטר הטוב.

<היו"ר משה גפני:>
למה אתם לא מביאים את זה קודם?

<מיקי לוי (יש עתיד):>
זה בלי תאריך, כי השכיבו את זה באוצר. אני מבקש שבנוהל יהיה כתוב. 

<מיקי רוזנטל (המחנה הציוני):>
צריך לתקוע כסף של האוצר. 

<היו"ר משה גפני:>
בסדר. נתקע. אני מסכים לחלוטין עם ההערה הזאת. נקודה. אין ויכוח. 

<עודד פורר (ישראל ביתנו):>
אגף התקציבים יגיד מתי התקבלה אצלו הפנייה.
<היו"ר משה גפני:>
עם כל הכבוד, אגף התקציבים הוא לא בעל הבית של המדינה. אני מתנצל שאמרתי את המשפט הזה, שאגף התקציבים הוא לא בעל הבית של המדינה. על-פי רוב אני אומר דברים אמת, ופה זאת היתה אמירה לא נכונה. אמרתי שאגף התקציבים הוא לא בעל הבית של המדינה? נסחפתי. בבקשה.

<סתיו שפיר (המחנה הציוני):>
יש פה קיצוץ שחוזר על עצמו, המשרד להגנת הסביבה, שמאוד מעניין אותי מאיפה הוא מגיע, ובהתאם לנוהל צריך להיות פה נציג של המשרד להגנת הסביבה, כי הוא המשרד שנוגע בעניין. אבל זה חוזר על עצמו כבר בהרבה העברות.

<היו"ר משה גפני:>
לא צריך להיות פה נציג. מישהו רוצה להסביר, למה יש קיצוץ בהגנת הסביבה? זה המשרד הכי חלש?

<דניאל לוברבוים:>
מדובר על תקציב שהוא תקציב פיתוח של המשרד, בהרשאה להתחייב – לא במזומן.

<מיקי רוזנטל (המחנה הציוני):>
זה לא פוגע במשרד?

<דניאל לוברבוים:>
ברגע שמתאימים את התקציב לביצוע בפועל, אפשר להעביר תקציבים. משרד החינוך עובר ביצוע במזומן.

<היו"ר משה גפני:>
במשרד ייפגע?

<דניאל לוברבוים:>
לא.

<סתיו שפיר (המחנה הציוני):>
אתם מקצצים בבניית מוסדות לימוד 66 מיליון שקלים. זה ייפגע?
<דניאל לוברבוים:>
לא. אין פה.

<משה שגיא:>
זה בדיוק להפך. 
<היו"ר משה גפני:>
מי בעד אישור הפניות – ירים את ידו. מי נגד?
הצבעה

בעד אישור הפניות – 9

נגד – 6

פניות 305-304 אושרו.

<היו"ר משה גפני:>
9 בעד, 6 נגד. הפניות אושרו. 
פניות 329-324, 331
<היו"ר משה גפני:>
אנחנו עוברים הלאה. 329-324, 331. רבותיי במשרד החינוך ומאגף התקציבים – האמת היא שזה לא משרד החינוך, אבל לא משנה. אני רוצה לומר לכם - זו פנייה גדולה, פנייה שיש בה מרכיבי השכר וכל מה שנלווה לכך. זה פשוט דבר שהוא נוהל מעוות, שאנחנו צריכים עכשיו ביום ראשון, ב-11:00, לדון בפנייה הזו, ואולי גם לאשר אותה. דבר כזה לא יהיה יותר. אל תביאו לנו את זה. זה פניות של שכר, של דברים שצריך לעשות אותם, והם מובנים מאליהם. בבקשה.

<שאול קירשנבאום:>
הפנייה נועדה להעברה של 448 מיליון ₪ ו-81,000 למשרד החינוך. הפנייה נועדה לתקצוב הוצאות שכר ומימון- - - שכר ויישום הסכמים פוליטיים בעלי משמעות תקציבית.
<היו"ר משה גפני:>
רק לפני שאתה ממשיך.

<מיקי רוזנטל (המחנה הציוני):>
שוב כסף ממשרד הבריאות. אין פה סעיף שהם לא לוקחים ממשרד הבריאות.

<היו"ר משה גפני:>
דקה. לגבי ההעברה שיש פה של יהדות התורה, יש פה 17 ו-8. אני מבקש לומר לחברים על מה מדובר. מדובר בכסף, שצריך להיות בבסיס התקציב. מדובר בשיפוצים שעושים בבתי הספר, שמתקנים שירותים או מתקנים לא יודע מה. הודעתי שאני לא מסכים בשום אופן להביא את תקציב 2019 מבלי שזה יהיה בבסיס. שהדיון יתקיים פה. אני לא רוצה כסף קואליציוני. מישהו אמר, זה לא בהסכם הקואליציוני שלך, שצריך להכניס את זה בבסיס התקציב. לא יאושר תקציב 2019 אם הכסף הזה לא יהיה בבסיס. מדובר על דברים מינימליים שבחינוך הממלכתי, הוא נמצא בתוך התקציב. על מה אנחנו מדברים? מדברים על שיפוצים? משה תאמר לי, בבקשה, האם מדובר פה על איזו פריבילגיה? הפריבילגיה היא שהחינוך העצמאי צריך רשיון - מה שממלכתי לא צריך. אז אם הוא לא יסדר את הדברים האלה, גם רשיון הוא לא יקבל, והמורים לא יקבלו משכורות. למה זה צריך להיות, יהדות התורה מבקשת? אני לא מבקש.

<מיקי לוי (יש עתיד):>
אז תפריד את זה. נצביע בעדך.
<היו"ר משה גפני:>
בסדר, זה יהיה בתקציב 2019. נגמר הסיפור הזה. אני לא מוכן לדבר הזה, כאילו אנחנו מבקשים כסף קואליציוני, וזרחיה עוד כותב בדה מרקר, שאני מקבל כסף קואליציוני. אני לא מקבל כסף קואליציוני. אין פה שום כסף כזה. בכוונה אגף התקציבים שם את זה בחוץ, כדי לאלץ אותי להצביע אתו. הוא לא יאלץ אותי, ושום דבר כזה לא יפגע בהחלטות שלי, מה אני מצביע. הם יודעים את זה.

<סתיו שפיר (המחנה הציוני):>
אתה צודק. למה זה קורה כך כל שנה?

<היו"ר משה גפני:>
הם רוצים להחזיק אותי קצר.

<סתיו שפיר (המחנה הציוני):>
אז אל תיתן להם.

<מיקי לוי (יש עתיד):>
היא שאלה מבחינה עקרונית. תוציא את זה מהסעיפים האחרים ונצביע אתך.

<היו"ר משה גפני:>
אי-אפשר עכשיו.

<סתיו שפיר (המחנה הציוני):>
יש לי שאלה אחרת. חייבת לומר - אני קצת מבולבלת. לפני חמש העברות ניגשתם אלינו, אמרתם שאתם שמים תוספת בקופות החולים של 177 מיליון שקלים. עכשיו אתם מקצצים 350 מיליון, בדיוק מאותה תוכנית. אפשר להבין את זה? 

<היו"ר משה גפני:>
תשובה.

<שאול קירשנבאום:>
אבדוק עם הרפרנט. מדובר בעודפים שנוצרו שם.

<סתיו שפיר (המחנה הציוני):>
לפני שנייה הייתם צריכים להוסיף לשם, ועכשיו יש עודף. אתה מבין את גודל האבסורד? גפני, אתה חייב לראות את שתי ההעברות האלה. לפני שנייה הם אמרו: יש עודפים שצריך להעביר. עכשיו הם מקצצים עכשיו כפול.

<היו"ר משה גפני:>
נכון. ראיתי. תשובה.

<סתיו שפיר (המחנה הציוני):>
מי נציג משרד הבריאות?

<מיקי לוי (יש עתיד):>
אם יש עודף, למה לקצץ?

<שאול קירשנבאום:>
נבדוק עם הנציגה האחראית.

<מיקי לוי (יש עתיד):>
אנחנו לא מצביעים על זה. מה זה, אם אני אבדוק?

<סתיו שפיר (המחנה הציוני):>
מקצצים 350 מיליון שקל בבריאות? מערכת הבריאות קורסת. בפריפריה אין בריאות. פשוט אין. הם צריכים לנסוע למרכז כדי לקבל שירותים רפואיים. ישב אצלי בוועדה מנכ"ל משרד הבריאות, אמר שזה נס רפואי שמערכת הבריאות הישראלית עדיין ממשיכה להתקיים. אין תקציבים. אתם מקצצים עכשיו 350 מיליון שקל.

<היו"ר משה גפני:>
למה מורידים בבריאות?

<שאול קירשנבאום:>
אשאל.

<סתיו שפיר (המחנה הציוני):>
איפה הנציג של בריאות? אי-אפשר להאמין לזה. משרד הבריאות אומר – ואתם יודעים את זה, שולי – אין מספיק מיטות בבתי החולים. אין מספיק אחיות. 

<שולי מועלם-רפאלי (הבית היהודי):>
חוסר תקציבי.

<סתיו שפיר (המחנה הציוני):>
אז בואי תילחמי. עכשיו התקציב מקוצץ. זה הרגע שזה קורה. זה לא קורה בוועדת הרווחה. מינוס 350 מיליון שקל בבריאות. 

<היו"ר משה גפני:>
יש פגיעה בבריאות? אני מבקש לדעת.

<סתיו שפיר (המחנה הציוני):>
איך יכולה שלא להיות פגיעה אם מקצצים 350 מיליון שקל?

<היו"ר משה גפני:>
הבנתי. זה כל הזמן כך.

פנייה מס' 374

<היו"ר משה גפני:>
פנייה מס' 374.

<סתיו שפיר (המחנה הציוני):>
קיצוץ של 350 מיליון שקל. זו השורה התחתונה. 

<רחל עזריה (כולנו):>
- - -

<סתיו שפיר (המחנה הציוני):>
תסתכלי על הנתונים האמתיים של מה שקורה. 

<שאול קירשנבאום:>
בהמשך לפנייה הקודמת שהעברנו את העודפים 2016, 2017, הפנייה הזאת - שימוש של הפנייה. היא מעבירה את הכסף שהתקבל למוסדות החינוך, לתשלום שכר המורים. בנוסף, יש פה גם תקציב קואליציוני שהתקבל אישור, בסך 22 מיליון ₪.

<מיקי לוי (יש עתיד):>
תפרט.

<שאול קירשנבאום:>
אין בעיה. 3.5 מיליון ₪ עבור פעולות במעיין החינוך התורני, חינוך.

<מיכאל מלכיאלי (ש"ס):>
גם זה צריך להיות בתקציבי.

<שאול קירשנבאום:>
8.5 מיליון נוספים עבור- - - חינוך, ועוד 10 מיליון עבור רישום מוסדות- - -
<סתיו שפיר (המחנה הציוני):>
אפשר תשובה על הקיצוץ של 350 מיליון שקלים ממערכת הבריאות? לא שמעתי על זה מילה, ואין פה נציג של משרד הבריאות, אני רואה. אי-אפשר להאמין לזה. חיים של אנשים נמצאים לכם בידיים בהצבעה.
<היו"ר משה גפני:>
כמה זמן עד שמגיע נציג משרד הבריאות? או מישהו שיידע לענות, לא צריך דווקא נציג של משרד הבריאות. יורד כסף. כמה זמן? כמה דקות? לא חשוב. נצביע על החינוך כשיגיע הנציג.

<מוסי רז (מרצ):>
אבל יש לי שאלות, גפני. אני רוצה להבין, מה זה כל ההעברות של מיקי זוהר, בפנייה הזאת. עמ' 10.
<מיקי לוי (יש עתיד):>
אלא אם כן נדון בזה אחר כך, כמו שאתה רוצה לדון בכל ההעברות.

<היו"ר משה גפני:>
לא אחר כך.

<מיקי רוזנטל (המחנה הציוני):>
תרבות יהודית. 

<מיקי לוי (יש עתיד):>
הוראה תחת- - - פעילות הגשמה למוסדות ציוניים בתפוצות. 

<מוסי רז (מרצ):>
מה זה בעברית? 

<מיקי לוי (יש עתיד):>
מה זה הגשמה?

<היו"ר משה גפני:>
מיקי זוהר, תתעורר. עמ' 10. בבקשה, מי מסביר את מיקי זוהר? דווקא דברים חיוביים.

<סתיו שפיר (המחנה הציוני):>
יש פה גם בעיה בניסוחים. בטבלאות שרואים בתקציב, יש שם כמעט 10 מיליון שקלים לתרבות יהודית של מיקי זוהר, אבל בפירוט ההסבר של הכספים הפוליטיים יש הרבה-הרבה פחות. מה פשר הפער הזה?

<שאול קירשנבאום:>
יש גם שינויים פנימיים של המשרד. 

<סתיו שפיר (המחנה הציוני):>
בתרבות יהודית? מה השינויים? זה פער של 6 מיליון שקלים שהתפספסו לכם.
<היו"ר משה גפני:>
בבקשה.

<מכלוף מיקי זוהר (הליכוד):>
למשל, חינוך בלתי-פורמלי. הכשרה בקידום מקצועי של עובדי הוראה. כל זה עשיתי טעות, אבל אני לא חוזר בי... נתתי את זה לגופי שמאל... אני עוזר לפריפריה. אני לא מבדיל בין שמאל לימין. תקצבתי את בינה דיין. היא עושה פעילות יפה – תקצבתי את זה. אני אומר, כל הסעיפים שקראתי. תרבות יהודית זה דווקא לימין – זה לא לשמאל... אסביר. 

<סתיו שפיר (המחנה הציוני):>
אפשר להסביר את הפער בין ה-10 מיליון שמופיעים בתקציב לבין ה-3 מיליון שנמצאים בדפי ההסבר?

<שאול קירשנבאום:>
בדפי ההסבר את רואה את התקציבים הפוליטיים, מה שנתקבל. חוץ מזה יש שינויים מבניים שהמשרד עושה, בכל- - - של המשרד.

<סתיו שפיר (המחנה הציוני):>
פי שניים. אנחנו מדברים רק על תרבות יהודית.

<שולי מועלם-רפאלי (הבית היהודי):>
אנחנו בעד תרבות יהודית, וכמה שיותר.

<סתיו שפיר (המחנה הציוני):>
גם אנחנו בעד תרבות יהודית. זה ממש לא שייך לשאלה. מה השינויים שעשה המשרד בתקנה הזאת?

<מכלוף מיקי זוהר (הליכוד):>
הקטע, כשאנחנו הלכנו על כספים קואליציוניים, אנשים חשבו שאנחנו לוקחים את הכסף הביתה. זה לפחות מה שניסו לגרום להם לחשוב. אבל אנחנו חשבנו על משהו אחר – חשבנו איך אנחנו עוזרים לדברים שאנחנו מאמינים בהם, שלשמם נשלחנו לכנסת. אני מרגיש שכל מה שמעניין אותי ושנשלחתי לכנסת זה לטפל בילדים ונוער.

<מיקי לוי (יש עתיד):>
מה המונולוג הזה?

<סתיו שפיר (המחנה הציוני):>
נטו מיקי זוהר. הדבר האחרון שמעניין אותך. רק מעניין אתכם לקחת כסף מהקופה הציבורית. 

<מכלוף מיקי זוהר (הליכוד):>
אפשר לסיים? יש הנחיות של היועץ המשפטי לממשלה, שאני מקפיד עליהן, מה שנקרא, מכל משמר. אני לא מתערב, באילו מוסדות, מי מקבל וכמה. אני גם לא בודק או מברר, מה עושים בכסף ואיך. הנחיות היועץ המשפטי הן קודש, ומי שיחרוג מהן, מסתבך בפלילים. לכן אני רוצה לומר – אגב, העניין שאני אומר עליו, גם יש עליו גיבוי של היועץ המשפטי לממשלה, שאליו גם פניתי בנושא כדי לקבל הגנה משפטית, מתוך - לדעת שאנחנו פועלים כחוק. היועץ המשפטי לממשלה מנחה כך: ברגע שמגיע אליך אדם, ומעביר לך תקנה תקציבית, ומראה שהתקנה הזאת עושה פעילות מסוימת, רחבה ככל שתהיה, אם זה בנושא תרבות יהודית או אם זה בנושא ילדים ונוער בפריפריה, זה המקום שבו אתה מתנתק ממה קורה הלאה. מה קורה בכסף, איזו עמותה קיבלה, כמה קיבלה ומי עשה ואיך - שם אתה מתנתק. זה בדיוק מה שאני עשיתי וחבריי עשינו.
<מוסי רז (מרצ):>
אז אתה לא יודע- - -
<מכלוף מיקי זוהר (הליכוד):>
קיבלנו תקנה תקציבית. אנחנו יודעים שהתקנה הזאת עושה פעילות שתואמת לאג'נדה שלנו. תקצבנו את התקנה הזו, ושם הקשר התנתק. אין מושג איזו עמותה מקבלת, כמה היא מקבלת, מה היא עושה בכסף ואיך היא פועלת בכסף.

<מיקי רוזנטל (המחנה הציוני):>
למי יש מושג?

<מכלוף מיקי זוהר (הליכוד):>
אני אענה. למי שיש מושג- - -

<מוסי רז (מרצ):>
אתה אומר דבר וסותר את עצמך. אתה אומר: בינה דיין קיבלה – אין לי מושג מי קיבל.
<מכלוף מיקי זוהר (הליכוד):>
אני עונה לכם. חברי הכנסת מנותקים, לפי ההנחיות. אני מקפיד על זה. יכול להיות שאחרים לא. מי שצריך לדעת איזו עמותה מקבלת וכמה ומה היא עושה בכסף הם משרדי הממשלה, ואתם מוזמנים לשאול אותם.

<מיקי רוזנטל (המחנה הציוני):>
אחרי הנאום חוצב הלהות הזה, אנחנו רוצים לדעת לאן הלך הכסף.

<סתיו שפיר (המחנה הציוני):>
משה היה באמצע של להסביר לנו מה קורה בתקנה הזאת.

<משה שגיא:>
השינויים בתרבות תורנית זה העברות ממשרדי ממשלה למשרד התרבות. יש פה תקציבים קואליציוניים ששאול דיבר עליו והעברות בתוך תקציבי- - -
<איתן ברושי (המחנה הציוני):>
זה כולל גם נגב גליל?

<משה שגיא:>
לא.

<מיקי רוזנטל (המחנה הציוני):>
אפשר להפסיק עם המילים הגבוהות האלה, ולדעת לאן הלך הכסף?

<סתיו שפיר (המחנה הציוני):>
מה קורה ב-6 מיליון שקלים הנותרים?

<משה שגיא:>
זה תרבות תורנית.

<סתיו שפיר (המחנה הציוני):>
בתוך תרבות יהודית?

<מיקי רוזנטל (המחנה הציוני):>
אנחנו רוצים לדעת לאן הלך הכסף, ושיפסיקו להשתמש פה במילים גבוהות. אנחנו רוצים לדעת, לאיזה גוף הלך הכסף.

<סתיו שפיר (המחנה הציוני):>
תרבות תורנית נמצא בתוך תרבות יהודית? אני לא מכירה דבר כזה.
<שולי מועלם-רפאלי (הבית היהודי):>
אין דבר כזה יותר תרבות תורנית.

<סתיו שפיר (המחנה הציוני):>
זה מה שאמר נציג משרד החינוך. תקשיבי לו. אני חוזרת על דבריו.

<היו"ר משה גפני:>
רבותיי, מספיק. עם כל הכבוד, סתיו. הגיעה נציגת המשרד. יש פה העברה של משרד החינוך. בהעברה הזאת יש הפחתה של 350 מיליון שקל ממשרד הבריאות. שואלים החברים וגם אני, האם ההפחתה הזאת הולכת לפגוע במשרד הבריאות? העברנו עכשיו העברה גדולה לשם. בבקשה.
<ליאור קוטלר:>
ליאור קוטלר. אגף התקציבים, משרד האוצר. מדובר בהעברה של 350 מיליון שקלים ממשרד הבריאות למשרד החינוך. המקור הוא עדכונים במדדים. מדובר בכסף שהולך לקופות החולים. 

בתחילת השנה וגם במהלכה הסל נאמר בהתאם לאפשרויות שישי בידי משרד האוצר בשיתוף אגף- - - במשרד הבריאות. במהלך השנה מעדכנים את הסל בהתאם למדדים.

<היו"ר משה גפני:>
זה יפגע במשרד הבריאות?

<ליאור קוטלר:>
אין שום פגיעה במשרד הבריאות, לא בשירותים- - -
<סתיו שפיר (המחנה הציוני):>
זאת לא היתה תשובה, גפני, ואתה יודע את זה.

<היו"ר משה גפני:>
מי בעד פניות 329-324 ו-331– ירים את ידו. מי נגד?

<מיקי רוזנטל (המחנה הציוני):>
לא נמסר לנו פירוט, לאן הלך הכסף.

הצבעה

בעד אישור הפניות – 9

נגד – 5

פניות 329-324 ו-331 אושרו.
<היו"ר משה גפני:>
לא. 9 בעד. 5 נגד. הפניות אושרו.

<סתיו שפיר (המחנה הציוני):>
גם במסגרת הסכמים פוליטיים הנוהל הוא שהם צריכים להעביר את רשימת כל המוסדות שמממנים כספים מתוקף הסכמים פוליטיים. רביזיה.

<מיקי רוזנטל (המחנה הציוני):>
אני מבקש התייעצות סיעתית. 

<אחמד טיבי (הרשימה המשותפת):>
גם אני מבקש.

<היו"ר משה גפני:>
חמש דקות. המשך הדיון ב-11:30.
<(הישיבה נפסקה בשעה 11:26 ונתחדשה בשעה 11:30.)>
<היו"ר משה גפני:>
אני מחדש את הישיבה. 

פנייה מס' 374

<היו"ר משה גפני:>
מס' פנייה לוועדה 374. מי בעד אישור הפנייה – ירים את ידו. מי נגד?

<סתיו שפיר (המחנה הציוני):>
מה זה?

<סתיו שפיר (המחנה הציוני):>
חינוך.

<היו"ר משה גפני:>
לא, לא קיבלנו על זה תשובה.

<היו"ר משה גפני:>
אני באמצע הצבעה. 

הצבעה

בעד אישור הפנייה – 7

נגד – 3
פנייה 374 אושרה.

<סתיו שפיר (המחנה הציוני):>
רביזיה. גפני, אין סיכוי שהכסף הזה, שהועבר עשיו, באמת יגיע ליעדו. בגלל שזה היום האחרון של השנה, והם עוד לא הקצו את הכספים, זה הולך לחזור לקופת האוצר, ונחזור על אותו דבר שנה הבאה.

<היו"ר משה גפני:>
טוב.

<איתן ברושי (המחנה הציוני):>
גפני התחייב. הוא אמר שזה לא יקרה. הוא עומד בהתחייבויות.

<סתיו שפיר (המחנה הציוני):>
ב-31 בדצמבר הכסף הזה לא הוקצה, ולכן יחזור לקופת האוצר. זו אותה שיטה. גפני יודע שמה שאני אומרת, נכון.

פניות מס' 346-345

<היו"ר משה גפני:>
מס' פניות לוועדה 346-345.

<אייל טולדו:>
הפנייה התקציבית נועדה להעביר כ-41 מיליון ₪ למשרד המשפטים לצורך מימון הסכם שכר של העובדים המינהליים במערכת בתי המשפט, תשלום רטרואקטיבי של שעות נוספות ליועצים משפטיים בהתאם להחלטת בית המשפט בנושא. 
בנוסף, הפנייה נועדה ליישם הסכם קואליציוני עם הבית היהודי, ולהעביר מיליון ₪ לטובת תקן המשפט העברי.

<מיקי רוזנטל (המחנה הציוני):>
מה הקשר של מערכת בתי המשפט? מה הקשר? למה אתם מחברים את זה לאותו סעיף?

<מיקי לוי (יש עתיד):>
למה כל פעם אותו תרגיל? הרי אם אני רוצה לאשר משהו כי הוא נכון, אתם מחייבים אותי להצביע נגד.

<מיקי רוזנטל (המחנה הציוני):>
אנחנו רוצים להבין למה זה ביחד עם הסעיפים הקואליציוניים.

<אייל טולדו:>
חקר המשפט העברי נעשה במשרד המשפטים למחלקה לייעוץ חקיקה, המשפט העברי. במסגרת הכספים מוקצים כספים במיקור חוץ לחקר המשפט העברי. לכן זה בפנייה- - -
<סתיו שפיר (המחנה הציוני):>
מי מקבל את הכסף? מיקור חוץ למי?

<אייל טולדו:>
אני לא יודע איזו חברה מקבלת, אבל זה אושר בהתאם לנוהל של היועץ המשפטי לממשלה.

<סתיו שפיר (המחנה הציוני):>
אבל מי החברה?

<אייל טולדו:>
אפשר לברר את זה אחר כך. אני לא יודע מה השם של החברה. 

<סתיו שפיר (המחנה הציוני):>
אתה לא יכול להשיג את השם של החברה?

<איל טולדו:>
יש פה נציג שיודע לענות.
<סתיו שפיר (המחנה הציוני):>
מי החברה הזאת? זה הרבה מאוד כסף.

<יוני רובין:>
יוני רובין, סמנכ"ל תקציבים, משרד המשפטים. יצא מכרז, מורשת למשפט ישראל. זה העמותה המובילה היום בתחום הזה.
<סתיו שפיר (המחנה הציוני):>
משרד המשפטים עוסק במשפט העברי? 

<שולי מועלם-רפאלי (הבית היהודי):>
כל השנים זה היה שם.

<סתיו שפיר (המחנה הציוני):>
יש עונשים מאוד כבדים על לא תגנוב. זה יכול להיות בעל השלכות חמורות. 

<שולי מועלם-רפאלי (הבית היהודי):>
אני מסכימה אתך.

<מוסי רז (מרצ):>
איך זה שאין עליהם בגוגל שום דבר?

<יוני רובין:>
המכרזים יוצאים בפיקוח של החשב הכללי ובהתאם להוראות.

<מוסי רז (מרצ):>
העמותה המובילה בישראל. אני מקיש בגוגל – אין כלום.

<סתיו שפיר (המחנה הציוני):>
חזקת הגיל הרך – זה הסיפור במשפט העברי, שמשרד המשפטים- - -

<שולי מועלם-רפאלי (הבית היהודי):>
לא ראית את המכתב של עשרת הבעלים של בית הדין הגדול?

<היו"ר משה גפני:>
תודה רבה. מי בעד אישור הפניות – ירים את ידו. מי נגד?

הצבעה

בעד אישור הפניות – 7

נגד – 5

פניות 346-345 אושרו.

<היו"ר משה גפני:>
לא לדבר באמצע ההצבעה. הפניות אושרו. 

<סתיו שפיר (המחנה הציוני):>
רביזיה.

פנייה מס' 367

<היו"ר משה גפני:>
מס' פנייה לוועדה 367. עמ' 60. בבקשה.
<חזי כהן:>
חזי כהן, אגף תקציבים. הפנייה התקציבית נועדה לתגבור סעיף 83, הוצאות פיתוח אחרות בסך 20 מיליון ₪ בהוצאה מותנית בהכנסה ובסך של 52 מיליון ו-780,000 בהרשאה להתחייב. עיקרי הפנייה מופיעים בפניכם – תגבור תקציב פרויקט תגלית בסך של 10 מיליון ו-861 אלפי ₪, ובסך של 50 מיליון בהרשאה להתחייב, בהתאם להחלטת הממשלה מס' 3114 מנובמבר 2017. תגבור תוכנית- - - בסך של 20 מיליון ₪ בהוצאה מותנית בהכנסה עבור תיקון מגרשים ב- - - תגבור תקציב של תוכנית פרויקט מרכבה בסך 5 מיליון ו-164,000 ₪ לצורך התאמת המערכת לשירות המדינה. תגבור תקציב התוכנית- - -
<מיקי לוי (יש עתיד):>
אני רוצה להצביע לתגלית. אני רוצה להצביע לבדואים או ל- - -
<היו"ר משה גפני:>
נצטרך לדבר על הדבר הזה. דיברנו על זה בנוהל הקודם. 

<מיקי רוזנטל (המחנה הציוני):>
מה הקשר?

<היו"ר משה גפני:>
אין קשר.

<מיקי רוזנטל (המחנה הציוני):>
כל הזמן מערבבים אותנו.

<היו"ר משה גפני:>
זה לא הזמן לעשות סדר.

<מיקי רוזנטל (המחנה הציוני):>
מתי הזמן לעשות סדר?

<היו"ר משה גפני:>
אחרי זה. בבקשה.

<סתיו שפיר (המחנה הציוני):>
אין לחץ ואין חרב שתהיה מעל ראש האוצר, ואז אפשר לעשות סדר. כל שנה אותו דבר. אפשר להדביק פרוטוקולים משנה לשנה, וזה יהיה אותו דיון. 

<היו"ר משה גפני:>
שנייה. אני לא מקבל את הגישה, שאין שום דבר. אני יכול להעיד על עצמי, גם יכול לומר בלשכה המשפטית, יכול להגיד גם בוועדה באופן מוחלט - היתה לנו מלחמת עולם עם אגף התקציבים. הם לא רצו בשום פנים ואופן את דברי ההסבר. אם אתם זוכרים, היו העברות, שהיו שתי שורות – לא הבנת מהן כלום. היום מגיעים דברי ההסבר באופן מלא ומפורט, ואם חסר דברים שאנחנו סבירים שצריך לשאול – אנחנו שואלים ומקבלים תשובות - אחרת זה לא מגיע לדיון. אפילו עכשיו עשינו את זה. אי-אפשר לומר - מה שהיה, הוא שיהיה. אמרתי בתחילת הישיבה שנקיים על זה דיון. זה לא יימשך כך. אגף התקציבים יודע - אולי לא אגף התקציבים בקדנציה הנוכחית – אלה הקודמים להם יודעים, שאם אני אומר שיהיה פתרון, יהיה פתרון. אפשר להגיע לדיון, יכולים לעשות חריגים, לומר שיש כאלה שמוכרחים אותם בסוף השנה, אבל לא מבול כזה שאני צריך לשבת יום אחרי יום, להתבזות כמו אני לא יודע מה. זה  לא יהיה.
אני מאוד מכבד אותך , סתיו. את יכולה לומר הכול. אצלי לא מה שהיה, הוא שיהיה.

<סתיו שפיר (המחנה הציוני):>
למה שאומר? אני נלחמתי על הנוהל הזה.

<היו"ר משה גפני:>
יש לי אותך תמיד. בלעדיך אני לא יכול לזוז בכלל. את הגשת בג"ץ ונכשלת. 

<סתיו שפיר (המחנה הציוני):>
לא נכשלתי. בזכות הבג"ץ הנוהל הזה קיים.

<היו"ר משה גפני:>
לא בזכות הבג"ץ.

<סתיו שפיר (המחנה הציוני):>
ועדת הכספים נאלצה לעמוד בנוהל הזה, כפי שאתה גם יודע ואמרת. אבל זה לא מה שמעניין.

<עודד פורר (ישראל ביתנו):>
זה קרה בוועדת כספים, לא בבית משפט.

<סתיו שפיר (המחנה הציוני):>
גפני, אתה היית שותף כחבר אופוזיציה למאבקים האלה, ואתה יכול להתגאות בהם. זה היה מעשה מדהים לטובת המדינה. 
<היו"ר משה גפני:>
אני מציע קצת צניעות. 

<סתיו שפיר (המחנה הציוני):>
היית שותף למאבקים האלה, ואתה יכול להתגאות בהם. אני רוצה לומר, המטרה שלנו- - -

<היו"ר משה גפני:>
לא רוצה לשמוע. קודם אני. אמרתי, את יכולה לומר - זה מה שהייתי אומר במקומך: תרמתי לעניין הזה, אבל את הנושא של דברי ההסבר אנחנו יצרנו כאן, לפני שהיה בכלל בג"ץ. לא חשוב. מכאן ואילך את יכולה לומר מה שאת רוצה. אני מתכוון למה שאני אומר. אני יכול להיכשל. אני בשר ודם. אבל המטרה שלי היא חד-משמעית. את לא עוברת את מה שאני עובר עשיו. אני עובר ביזיונות, אני עובר דברים שאני לא יכול לדון בכלל, דברים שפוגעים גם בציבור שלי.

<סתיו שפיר (המחנה הציוני):>
תדון.

<היו"ר משה גפני:>
נדון. הכול בסדר. תהיה כתבה בדה מארקר שגפני עיכב העברות, כי הוא רצה כסף לעצמו. אני מכיר את הדברים האלה.

<סתיו שפיר (המחנה הציוני):>
ממתי אתה נלחץ מכתבות?

<היו"ר משה גפני:>
המורים והמורות לא יקבלו משכורות בגלל שגפני רצה כסף לחינוך העצמאי. זו הכותרת. ואת תגיבי על זה.

<סתיו שפיר (המחנה הציוני):>
למשרד הבריאות בישראל 350 מיליון שקל פחות. זה מה שיכתבו בעיתון וזה מה שצריך לכתוב בעיתון. העברות של כספים פוליטיים על חשבון משרד הבריאות.

<שולי מועלם-רפאלי (הבית היהודי):>
למרות שאמרו לך שאין פגיעה במשרד הבריאות את ממשיכה לומר את זה. 
<סתיו שפיר (המחנה הציוני):>
יש פגיעה. תקראי את הדברים. בקטנה – 350 מיליון שקל.

<היו"ר משה גפני:>
תודה רבה. מס' פנייה לוועדה 367. מי בעד? מי נגד? מי נמנע?
<סתיו שפיר (המחנה הציוני):>
אי-אפשר להתפאר בנוהל, ואז לא לאפשר לשאול שאלות. תזכור איך ישבת פה כחבר אופוזיציה, ונאבקת כדי שהדבר הזה יתקיים, ועכשיו אתה מפקיע מחברי הכנסת את האפשרות לשאול שאלות. שגפני יבקש לפצל את ההעברות האלה. שגית, זה ניתן? זה מגוחך. באמת.

הצבעה

בעד אישור הפנייה – 8

נגד – 2

נמנעים – 4

פנייה 367 אושרה.
<היו"ר משה גפני:>
8 בעד. 2 נגד. הפנייה אושרה. יש 4 נמנעים – מיקי רוזנטל, מיקי לוי, איתן ברושי ואחמד טיבי. תודה רבה. 
<סתיו שפיר (המחנה הציוני):>
שגית, מה המניעה?

<שגית אפיק:>
אי-אפשר לתקצב.

<סתיו שפיר (המחנה הציוני):>
למה?

<היו"ר משה גפני:>
אין ויכוח עכשיו. אני רק מבקש בעקבות הדיון הקודם, שתסתכלו, העברה שאישרנו אותה עכשיו, תראו את דברי ההסבר. כמעט לא נשאר מקום לשאלה. אם היה מקום לשאלה, שאלנו. הכול מופיע בדברי ההסבר, וזה לא בגלל הבג"ץ. הלאה.

<שולי מועלם-רפאלי (הבית היהודי):>
למה אתה מקלקל? 

פניות מס' 370-369, 402-398, 373-371

<היו"ר משה גפני:>
עמ' 75. מס' פנייה לוועדה 370-369, 402-398, 373-371. 
<אלי מורגנשטרן:>
אלי מורגנשטרן, אגף התקציבים במשרד האוצר. הפנייה הזאת כוללת העברה של 461 מיליון ₪ למשרד התחבורה, 278 מיליון, מתוכם זה לכבישים בין-עירוניים, 106 מיליון ₪ לעירוני ועוד 43 מיליון שקל לסובסידיה.

<היו"ר משה גפני:>
שאלות.

<סתיו שפיר (המחנה הציוני):>
מאיפה הכספים האלה מגיעים?

<אלי מורגנשטרן:>
ממגוון משרדים. הביצוע שלהם בפועל לא- - -
<סתיו שפיר (המחנה הציוני):>
שוב המשרד להגנת הסביבה?

<מיקי רוזנטל (המחנה הציוני):>
המשרד הכי עני, הכי מסכן. אין לו כסף גם ככה. כל שנייה לוקחים ממנו משהו. ממש כבשת הרש. לא ייאמן. אין סעיף אחד שלא לוקחים ממשרד הגנת הסביבה וממשרד הבריאות. לא ייאמן.

<היו"ר משה גפני:>
הסבר, בבקשה.

<סתיו שפיר (המחנה הציוני):>
יש פה קיצוץ של 3.5 מיליון- - -

<אלי מורגנשטרן:>
במשרד להגנת הסביבה המרנו את הפעילות הזו להרשאה להתחייב, כדי שהמשרד לא ייפגע ויוכל להמשיך לבצע את זה לשנים הבאות. בעצם זה מאפשר לו לדחות את הפעילות לשנים הבאות.
<סתיו שפיר (המחנה הציוני):>
130 מיליון שקל. וקודם קיצצתם למשרד להגנת הסביבה עוד 18 מיליון שקלים.
<אלי מורגנשטרן:>
זה קצב הביצוע שלהם.

<מיקי רוזנטל (המחנה הציוני):>
זה המשרד היחיד שהם במינוס.

<אלי מורגנשטרן:>
זה מאפשר להם לבצע את זה בשנים הבאות על-ידי הרשאה להתחייב. 

<סתיו שפיר (המחנה הציוני):>
מה זה הקיצוצים פה בגמלאות?

<אלי מורגנשטרן:>
בהתאם לביצוע בפועל.

<סתיו שפיר (המחנה הציוני):>
ומה זה הקיצוצים במשרד החוץ? שלשום באתם לפה.

<היו"ר משה גפני:>
לא. שלשום היה יום ששי. ביום רביעי.

<סתיו שפיר (המחנה הציוני):>
ביום רביעי הגעתם לפה, ורציתם להוסיף בצדק כסף למשרד החוץ, שכל הזמן חי במצור תקציבי. עכשיו אתם מקצצים לו שוב כספים. על מה הקיצוץ במשרד החוץ?
<היו"ר משה גפני:>
בבקשה. תזכרי שאני היושב-ראש. 
<סתיו שפיר (המחנה הציוני):>
אתה מחנך אותי בנימוסים?

<היו"ר משה גפני:>
את לא שואלת אותו בלי אישור ממני. עם כל הכבוד. אישרתי לך. עכשיו הוא יענה.

<אלי מורגנשטרן:>
הפנייה בשלב הזה של השנה מחייבת במה שהמשרד הצליח לבצע בפועל. אין שום קיצוץ של תקציב שהמשרד היה מסוגל לבצע, ולקחו לו.

<סתיו שפיר (המחנה הציוני):>
לא, זאת לא תשובה. אתם מורידים 3.5 מיליון שקלים, כמו שאתם מורידים 350 מיליון שקל מקפות החולים, מה שעשיתם לפני רגע- - -

<היו"ר משה גפני:>
אתה לא עונה. היא אומרת דבר נכון מנקודת ראותה. לגבי השאלה הזאת, אנחנו נכריע עכשיו בהצבעה. מי בעד אישור הפניות – ירים את ידו. מי נגד?
<סתיו שפיר (המחנה הציוני):>
איזו זילות. קיצוץ של 130 מיליון שקל מהגנת הסביבה, קיצוץ של 350 מיליון שקל ממשרד הבריאות. פשוט זילות. אתם מרימים את היד בלי לשאול באמת לאן הכסף הזה הולך. כאילו שלא נגרע אם 350 מיליון שקל נעלמים, אז לא קורה כלום במשרד.

הצבעה

בעד אישור הפניות – 9

נגד – 6
פניות 370-369, 402-398, 373-371 אושרו.
<היו"ר משה גפני:>
9 בעד. 6 נגד. הפניות אושרו.

<מיקי רוזנטל (המחנה הציוני):>
כמה מיליארדים העברנו עד עכשיו?

<היו"ר משה גפני:>
הרבה.
<מוסי רז (מרצ):>
אני מציע שפעם הבאה פשוט נאשר סכום לתקציב המדינה, ושהאוצר יעשה כראות עיניו.

פניות מס' 379, 381, 388
<היו"ר משה גפני:>
יש לי עוד כמה רעיונות. עמ' 90. מס' פנייה לוועדה 379, 381, 388. פיתוח תעשייה. מי מסביר?
<שירה דימניק:>
- - - 
<היו"ר משה גפני:>
שאלות.

<שולי מועלם-רפאלי (הבית היהודי):>
איפה אזורי התעשייה?
<שירה דימניק:>
אזור התעשייה- - - ירוחם ואזורי תעשייה- - -
<סתיו שפיר (המחנה הציוני):>
מאיפה אתם מקצצים למשרד החקלאות, ממחקר?

<שירה דימניק:>
אסביר. זה לא קיצוץ אלא העברה. רזרבה. 

<סתיו שפיר (המחנה הציוני):>
כלומר יש מספיק כסף למחקר חקלאי? קיצצתם פה גם לפני כמה ימים מפיתוח חקלאי, ממחקר. 

<מיקי רוזנטל (המחנה הציוני):>
אנחנו רוצים להצביע. 

<היו"ר משה גפני:>
בבקשה, חבר הכנסת אחמד טיבי.

<אחמד טיבי (הרשימה המשותפת):>
למה נצביע בעד, אדוני, באופן חריג – אני מדבר בשמי – כי מדובר סוף-סוף על פיתוח אזורי תעשייה שדרשנו כל הזמן, וקיימנו ישיבות. פה מדובר על אזורי תעשייה ברשויות רהט, נצרת, עראבה, אום אל-פאחם, ירכא, שפרעם ואוכסאל. לכן, כנציג הרשימה המשותפת, אני אצביע בעד.

<היו"ר משה גפני:>
כל הכבוד. מי בעד אישור הפנייה – ירים את ידו. מי נגד?

הצבעה

בעד אישור הפניות – 14

פניות 379, 381, 388 אושרו.

<היו"ר משה גפני:>
בעד, פה אחד, 14. אין נגד. הפניות אושרו.

9004, 297, 298 

<היו"ר משה גפני:>
פניות לוועדה מס' 9004, 297, 298. אני בסיכום אתך, חבר הכנסת מיקי רוזנטל, אמרת ובצדק, לדעתי - אתה גם צודק עכשיו – אמרת, שבזמן שיש מליאה, אתה לא מסכים שהדבר הזה יבוא, ואני כיבדתי את זה בהתאם לסיכום בינינו. עכשיו זה מגיע. לא אומר את דעתי בעניין. מי מסביר את הפנייה הזו? בבקשה.

<תמיר כהן:>
תמיר כהן, אגף תקציבים. בהמשך לישיבה שנערכה ביום רביעי בשבוע שעבר, הפנייה נועדה ליישם החלטת ממשלה 1874 מיום 11 באוגוסט 2016. עניינה - תעדוף הוצאות משרדי הממשלה לשנים 2017 ו-2018 ועמידה במחויבויות הממשלה לשנת 2016. בהחלטה נקבע בין היתר כי 6 אחוזים מהעודפים שמוקצים לשנת 2016 לא יועברו למשרדים בשנת 2017, ויוקדשו למימון מחויבויות אחרות. הפנייה הזו שומרת על כ-1.6 מיליארד שקל שמועברים כמיליארד שקל למשרד החינוך. נמצאים אתנו גם נציגי משרד החינוך וגם הרפרנטים הרלוונטיים כדי להסביר את השימושים. כמו כן מועבר סך של כחצי מיליארד שקל לפיתוח תחבורה ותחבורה ציבורית. גם במקרה הזה נמצאים אתנו נציגי המשרד והרפרנטים, כדי להסביר ככל שישנן שאלות. כנ"ל אשמח להתייחס.
<היו"ר משה גפני:>
למה יש פערי שכר בחינוך הרשמי? למה אין פערי שכר בחינוך המוכר שאינו רשמי? או מימון הסעות בחינוך הרשמי, ואין מימון הסעות במוכר שאינו רשמי? אלה גם ילדים. בבקשה, הסעות ועל המשכורות של המוכר שאינו רשמי.

<שאול קירשנבאום:>
כל תקצוב השכר בפנייה הקודמת, שהעברנו קודם – פשוט כאן הועבר התקציב והשכר – כלומר בפנייה הקודמת הועברו 100 מיליון שקל תקציב שכר- - -

<היו"ר משה גפני:>
יש לי שאלה. מדובר על סעיף שמקובל על כולם, כך אני מעריך, כי רוצים שאנשים יקבלו שכר. למה אתם מפרידים את זה?
<משה שגיא:>
זה פיצול טכני. 
<היו"ר משה גפני:>
למה אני צריך לראות את המוכר שאינו רשמי בנפרד? למה? למה הוא בפנייה הקודמת? שימו את זה גם בפנייה הקודמת.

<משה שגיא:>
כלל הפניות נועדו לצורך כיסוי חוסרי שכר בחינוך הרשמי, בחינוך המוכר, חטיבה עליונה. הפיצול נעשה טכנית. רצו לרכז בשלושה סעיפים את האישור הזה. לכן הלכו באופן טכני על שכר מורים, על הסעות ועל חטיבה עליונה.

<שולי מועלם-רפאלי (הבית היהודי):>
בואו ננסה בפעמים הבאות, להביא את כל מערכת החינוך יחד, שכולנו נראה את מערכת החינוך.

<היו"ר משה גפני:>
בבקשה, חבר הכנסת מיקי זוהר.

<מכלוף מיקי זוהר (הליכוד):>
אדוני, אני לא מדבר על התקציב עצמו אלא רק על נושא שמאוד-מאוד חורה לי, משהו שנעשה פה בוועדה ודיברנו עליו – נושא התקצוב של הנוצרים, והיעדר התקצוב של החרדים והמוסלמים.

<מיכאל מלכיאלי (ש"ס):>
לפני חצי שנה הבטיחו לנו תשובה בעניין, ולא נתנו עדיין.

<מכלוף מיקי זוהר (הליכוד):>
התקצוב של החרדים והמוסלמים – ועשיתי על זה דיון אצלי בוועדה – מהווה קיפוח. אי-התקצוב.

<היו"ר משה גפני:>
באד העיתונים החרדיים היה – ואני שמח על זה – חבר הכנסת מיקי זוהר, בניגוד לגפני, דואג למוכר שאינו רשמי. אני אומר לך. בצדק. אני נמושה. מה אני?

<מכלוף מיקי זוהר (הליכוד):>
אני מוחה על הדברים האלה. אני מאחל לאוכלוסייה החרדית כמה שיותר חברי כנסת כמו משה גפני. 
<היו"ר משה גפני:>
זה לא מפריע לי. אני העברתי את הנוצרים, ואתם התנגדתם.

<מכלוף מיקי זוהר (הליכוד):>
התקצוב של המוכר שאינו רשמי של הנוצרים זה מבורך. זה דבר חשוב.
<היו"ר משה גפני:>
הוא לא פה.

<מכלוף מיקי זוהר (הליכוד):>
המוכר שאינו רשמי של המוסלמים – הנושא מתברר בבג"ץ. לעניות דעתי, במקרה הזה בית המשפט העליון יכריע, שזה אינו תקין, כי יש פה אי-שוויון. אני חושב, שאם היו משרדי החינוך והאוצר יושבים, מטקסים עצה, מביאים עוד קצת כסף- - -
<היו"ר משה גפני:>
לא צריכים להביא כסף.

<מכלוף מיקי זוהר (הליכוד):>
הסוגיה היתה נפתרת. והם לא עשו את זה. על כן- - -

<היו"ר משה גפני:>
תעכב את התקציב? לא יהיו משכורות. אני בעד. כמה שיותר רע, יהיה יותר טוב.

<מכלוף מיקי זוהר (הליכוד):>
על כן אעכב את זה.

<היו"ר משה גפני:>
נצביע.

<משה שגיא:>
אני רוצה לומר מה משמעות עיכוב.

<היו"ר משה גפני:>
אנחנו מבינים, תאמין לי. רבותיי, אל תעזרו לי. אני מבקש לומר, מה שקרה זה ששר החינוך לשעבר שי פירון, שינה את התקנות לגבי מה שהיה כל השנים, עשרות שנים. התקנות הללו קיצצו את התקציב של המוכר שאינו רשמי, וכתוצאה מזה הם מתמוטטים. כל דבר הם אומרים, גם נגדי, גם נגדכם, נגד כל העולם. מה צריך לעשות, לפי ההסכם הקואליציוני לפחות – שלא לדבר לפי המוסר - שר החינוך צריך לשנות את התקנות חזרה למה שהיה ב-2012. מסכים לזה משרד האוצר, רק הוא רוצה להעביר את הכסף בלי שינוי התקנות, כלומר אנחנו נעמוד לבקש צדקה כל שנה, ויהיה את זה בכספים הקואליציוניים, ואני לא מסכים לזה. אז מנהלי המוסדות אמרו שגפני לא בסדר, ולא צריך לשנות את התקנות – העיקר נותנים את הכסף. אני לא אביא את זה, ובגלל הבקשה שלך, ביום רביעי הזה, בעזרת השם, אקיים דיון על המוכר שאינו רשמי. מביא את משרדי החינוך והאוצר. אני רוצה לדעת, למה לא חותמים על התקנות. אם זה יהיה המצב, ויימשך כך הלאה, זו התעללות בילדי המוכשר ובמוסדות הפטור. התעללות. אני לא מבקש עוד כסף. אני מבקש את מה שהיה. שר החינוך, אני לא מבין למה הוא לא חותם על התקנות. היה סיכום. לא מבין. מה, הוא פוחד מאגף התקציבים? מילא אני פוחד מאגף התקציבים, ואני כולה חבר כנסת. אבל שר החינוך הוא שר. מה הוא פוחד מאגף התקציבים? הוא צריך לחתום על שינוי התקנות כמו שהוחלט פה. זה כל הסיפור. בבקשה.

<סתיו שפיר (המחנה הציוני):>
שאלה, בבקשה. נציגת משרד הבריאות, יש פה עוד קיצוץ במשרד הבריאות של 38 מיליון שקלים, קיצוץ בחוק חיילים משוחררים - 20 מיליון שקל. מאיפה החלטתם לקצץ חיילים משוחררים?
<מיקי רוזנטל (המחנה הציוני):>
זה צריך להטריד את כולם. כל פעם לוקחים ממשרד הבריאות. איפה כל התוכניות של משרד הבריאות? היה סיעודי, היה קיצוץ תורים. כלום מזה לא קורה. חצוף. 

<היו"ר משה גפני:>
נציגת משרד הבריאות, בבקשה.

<סתיו שפיר (המחנה הציוני):>
יש לי שאלה נוספת על חוק חיילים משוחררים. 20 מיליון שקל קיצוץ. אנחנו העברנו חוק, שהיה אמור לבטל את הקיצוץ. אני לא מבינה. 

<היו"ר משה גפני:>
בבקשה, תמיר כהן, אגף התקציבים, בבקשה.

<תמיר כהן:>
אעשה סדר בדברים. אין פה ולו קיצוץ במשרד אחד. מדובר באי-העברת עודפים משנת 2016 לשנת 2017. רק לסבר את האוזן, תקציב משרד הבריאות גדל בין השנים 2016 ל-2018 ב-21%. 

<סתיו שפיר (המחנה הציוני):>
כמה כסף זה?

<תמיר כהן:>
6.4 מיליארד שקל, מ-2016 ל-2018. 

<היו"ר משה גפני:>
לגבי משרד הבריאות, אני לא מקבל את זה, עד שלא יהיה סגן שר שיוכל להגיד לנו.

<מיקי רוזנטל (המחנה הציוני):>
אתם מקצצים ביד אחת ומוסיפים ביד שנייה, ואין לנו מושג בסוף מה התקציב של משרד הבריאות. מתי אנחנו רואים את התקציב בפועל? אחרי שנה או חצי שנה. ואז אומרים, למה?

<סתיו שפיר (המחנה הציוני):>
הוא גדל מ-29.1 ב-2016 ל-33.1 מיליארד ב-2017.

<תמיר כהן:>
רק לסבר את האוזן, תקציב ה- - - של מדינת ישראל לשנת 2017 לעומת 2016, גדל ב-5.1% - הוצאה ריאלית, לעומת כלל ההוצאה, 2.7%. אחרי הכול.

<היו"ר משה גפני:>
לגבי המקרה הספציפי הזה, ייגרם נזק למשרד? תענה לי. 

<סתיו שפיר (המחנה הציוני):>
בסעיף 67 יש גידול של 400 מיליון שקל מ-2016. בסעיף השני – הקראתי לך את הגידול. לא אחזור עליו.

<היו"ר משה גפני:>
הוא ענה על זה.

<סתיו שפיר (המחנה הציוני):>
זה לא נכון. הוא אמר שהיה גידול של 21% בתקציב משרד הבריאות. זה פשוט לא נכון. זה לא מופיע בנתונים שלכם.

<היו"ר משה גפני:>
תודה. נכריע את זה בהצבעה.

<סתיו שפיר (המחנה הציוני):>
אני מול המחשב.

<היו"ר משה גפני:>
תודה רבה. מס' פנייה לוועדה 9004, 297, 298. מי בעד? מי נגד?

<מיקי רוזנטל (המחנה הציוני):>
אתם מקצצים עכשיו מיליארד וחצי שקל מהתקציב. מי שמצביע בעד, מיליארד וחצי שקל- - -

<סתיו שפיר (המחנה הציוני):>
אתם לא אמיתיים. באמת. נטו צביעות.

הצבעה

בעד אישור הפניות – 8

נגד – 6
פניות 9004, 297, 298 אושרו.

<מיקי לוי (יש עתיד):>
רביזיה.

<אחמד טיבי (הרשימה המשותפת):>
רביזיה.

<סתיו שפיר (המחנה הציוני):>
רביזיה.

<היו"ר משה גפני:>
8 בעד, 6 נגד. בשם כולם, בסדר. אני מבקש לקבוע מועד לרביזיות – עוד חצי שעה. 12:35.

<סתיו שפיר (המחנה הציוני):>
אני גם מבקשת שמשרד האוצר יאמת את הנתונים שהוא מסר עכשיו, כי הם לא נכונים.

פנייה מס' 413

<היו"ר משה גפני:>
עמ' 124. מס הכנסה שלילי. בבקשה.
<תמיר כהן:>
הבקשה התקציבית נועדה להעביר סך של כ-28 מיליון שקלים עבור תשלומי מענק עבודה. זה מס הכנסה שלילי לזכאים לפי החוק. המענק עבודה הוא תוספת הכנסה המשולמת לבעלי הכנסות נמוכות העומדים בתנאים הקבועים בחוק. מענק העבודה נועד לשפר את מצבם הכלכלי של העובדים ברמות שכר נמוכות, ולתמרץ עובדים המשתכרים שכר נמוך להמשיך ולהשתלב בשוק העבודה. הפנייה נועדה במועד זה כדי להתאים את הביצוע לתחזית העדכנית שמתקבלת מרשות המסים, בהתאם למספר הזכאים שהגישו בקשה.

<מיקי לוי (יש עתיד):>
עם כל הצער על בעלי ההכנסות הנמוכות - תשאלו מאיפה בא הכסף. אני לא יכול להצביע נגד בעלי הכנסות נמוכות.

<מוסי רז (מרצ):>
גם אני אולי אצביע בעד. אני רק שואל מאיפה הכסף.

<מיקי רוזנטל (המחנה הציוני):>
מאיפה הכסף? מאיפה זה ממומן?
<היו"ר משה גפני:>
בבקשה.

<תמיר כהן:>
במקביל לפניית הרזרבות שעברה פה בשבוע שעבר, ונועדה לקחת את הרזרבות שתוקצבו מכוח החלטת ממשלה – בכל סעיף תקציבי מתוקצבות רזרבה ל- - -  ולעמידה בהתייקרויות, בהתאם להחלטת הממשלה. גם פה נעשה שימוש בעתודות לכספים שלא נוצלו כדי לממן את תחזית הביצוע העדכנית. 

<רחל עזריה (כולנו):>
גפני, אני מבקשת רשות לשאול. 

<היו"ר משה גפני:>
בסדר, אתן לך. מי בעד אישור הפנייה – ירים את ידו. מי נגד?

הצבעה

בעד אישור הפנייה – 15

פנייה 413 אושרה.

<היו"ר משה גפני:>
הפנייה אושרה.

פניות מס' 415-414

<היו"ר משה גפני:>
עמ' 127. 415-414.

<אייל טולדו:>
הפנייה התקציבית נועדה להעביר 55 מיליון שקלים למינהל הרכב הממשלתי לטובת התאמת תקציב לקצב הפיתוח בפועל ולתחזית של החשב הכללי בנושא – רכישת כלי רכב, להצטייד עד סוף השנה, בהתאם לתוכנית של החשב הכלכלי. 
<מיקי רוזנטל (המחנה הציוני):>
מתי גילו את זה? היום?

<איל טולדו:>
קיבלנו מאוחר את הבקשה, ולכן זה הגיע מאוחר. הגשנו את הבקשה ביום רביעי, יום לאחר שהבקשה הגיעה אלינו.
<מיקי רוזנטל (המחנה הציוני):>
למה? אילו תוכניות יש למינהל הרכב, שלא ידעתם עליהם קודם? אילו צרכים של מכוניות יש? מה קרה?
<מיקי לוי (יש עתיד):>
מה הסיפור הזה? מה קרה? הקילומטראז' היום מדווח אוטומטית.
<מיקי רוזנטל (המחנה הציוני):>
אנחנו מתנגדים בתוקף להעברה הזאת. אין שום סיבה בעולם שזה יגיע בשבוע שעבר. היום הקילומטראז', ברגע שאתה מכניס את הדלקן, מדווח למחשב. אין שום סיבה להביא הוצאות ברגע האחרון. אין שום סיבה לאשר את זה.
<היו"ר משה גפני:>
בבקשה, תשובה.

<אייל טולדו:>
כפי שאמרתי, קיבלנו את הפנייה ביום שלישי, וביום רביעי כבר עברה לוועדה. לכן היא הגיעה מאוחר.
<מיקי רוזנטל (המחנה הציוני):>
למה זה הגיע ביום רביעי? אני שואל. אין דבר כזה. 
<סתיו שפיר (המחנה הציוני):>
גפני, אם מצביעים על הכסף הזה, הוא עובר היום?

<מיקי רוזנטל (המחנה הציוני):>
פשוט שערורייה שזה הגיע ברגע האחרון. למה זה הגיע ביום רביעי אליכם? אילו צרכים מיוחדים היו ביום שלישי שזה התעכב? 

<סתיו שפיר (המחנה הציוני):>
זה הולך לעבור ב-12 השעות הקרובות?

<אייל טולדו:>
בגין הכסף הזה – כלי רכב, לוקח לו הרבה זמן להגיע. על-מנת לא לעכב כלי רכב למשרדי הממשלה השונים, לרבות כבאות, מעבירים את זה עכשיו.

<סתיו שפיר (המחנה הציוני):>
ב-12 השעות הקרובות.

<מיקי רוזנטל (המחנה הציוני):>
מתי נולד הצורך פתאום לכבאים? מתי גיליתם את זה? מתי? הרי יש תוכנית הצטיידות של הכבאות, מסודרת, ואושרה בממשלה. מה פתאום אתם באים עכשיו על זה ברגע האחרון? זו רשלנות שלא תיאמן. בוא לא נעביר את זה. צריך לא להעביר את זה. 

אדוני, גם אחרי שמיעת דברי ההסבר אני לא שוכנעתי. אני לא חושב שיש פה אחד ששוכנע, שיש פה איזו תוכנית הצטיידות, שנודע עליה ביום שלישי או ביום שני. לא צריך לאשר את זה.
<סתיו שפיר (המחנה הציוני):>
הם בטוח כבר העבירו את הכסף. הם סתם באים לפה כדי שנעשה בכאילו. אחרת אין דרך להסביר זאת.

<מיקי רוזנטל (המחנה הציוני):>
אז שימשכו אותו. לא מצביעים על זה.

פנייה מס' 403

<היו"ר משה גפני:>
עמ' 96. 403. אני לא מבין בסוסים ולא במרוצים. תסביר מה זה, בבקשה.
<תמיר כהן:>
אני אתן רקע לכל הסיפור. ב-11 באוגוסט 2016 התקבלה החלטת ממשלה 1902, שאימצה דוח של ועדה מקצועית ממשלתית של משרדי האוצר, המשפטים וגורמים רלוונטיים, שדנה בשוק ההימורים החוקיים. הוועדה הוציאה דוח, והממשלה בהחלטת ממשלה האמורה אימצה את הדוח. 
בהמשך בתקציב 2017 ו-2018 בוועדת הרפורמות, בראשות חבר הכנסת רועי פולקמן, הוחלט, בהתאם להחלטת הממשלה, על הפסקת הימורים על מרוצי סוסים. הטוטו כיום היה מאפשר להמר על הימורים של מרוצי סוסים. ההימורים שווקו על-ידי חברה זרה, שנתנה פה פלטפורמה. לא התנהלו באמת מרוצים בישראל; המרוצים התנהלו באירופה. גם הוועדה המליצה, וגם החלטת הממשלה אימצה את זה - להפסיק את ההימורים על מרוצי הסוסים. מה שכן, לפי חוק הסדר הימורים בספורט, ועדת כספים היא זו שיכולה, אם ראתה לנכון שטובת הציבור נפגעה, להחליט על הפסקה- - -
<היו"ר משה גפני:>
למה הכסף הזה מיועד?

<תמיר כהן:>
בתיקון 10 לחוק, ברפורמה שעברה בוועדת רפורמות הכנסת הסמיכה את שר האוצר, לסיים את ההתקשרות עם המפעיל הזר, אם הוא מצא לכן. מה שעוד נקבע – שככל שהפסקת ההימורים על מרוצי הסוסים תהיה כרוכה בעלות תקציבית, היא תובא לאישור הוועדה. בהתאם, הפנייה הזו נועדה להעביר 26.1 מילוני שקלים, ליישם את ההסכם שנחתם עם המפעיל הזר על הפסקת הימורים על מרוצי הסוסים לפני תום המועד של החוזה.
<מיקי לוי (יש עתיד):>
הפעילות הופסקה?

<היו"ר משה גפני:>
צריך לשלם לחברה עכשיו?

<מיקי לוי (יש עתיד):>
פעולה טובה של שר האוצר – מי הלך להמר על הסיפור הזה? רק כאלה שאין להם כסף?
<היו"ר משה גפני:>
זה בסדר, אני בעד, אבל למה צריך לשלם להם?

<מיקי לוי (יש עתיד):>
כי המדינה היתה קשורה, והפרנו את החוזה. כמה זמן לפני הזמן החוזה הופר?
<תמיר כהן:>
שמונה חודשים.

<טלי ארפי:>
ההסכם עתיד היה להסתיים באוגוסט 2018, ההסכם עם החברה הזרה, והמדינה ביקשה להפסיק את ההימורים החל מ-1 בינואר. גם במסגרת הדיונים פה בוועדה, במסגרת חוק ההסדרים, דובר על כך שככל שהביטול יהיה כרוך בעלויות, היא תצטרך לקחת בחשבון את העניין הזה. בעקבות הדיונים שהיו פה, נכנסנו למשא ונתן- - -
<היו"ר משה גפני:>
כאן לא היו דיונים.

<טלי ארפי:>
סליחה, בוועדת הרפורמות. המשא ומתן נוהל על-ידי מנכ"ל משרד האוצר יחד עם החברה. בעקבות המשא ומתן הגענו להסכם - באישור שלכם, שבא לפצות את החברה בגלל ביטול ההסכם במועד מוקדם יותר מהמועד שהיה.

<שגית אפיק:>
אבל בהסמכה שדובר עליה בחקיקה, דובר גם על פיצוי?

<טלי ארפי:>
דובר בעלויות. אם זה כרוך בעלויות. גם ברור לכולם, שאם ההסכם מבוטל, במועד מוקדם יותר מהצפוי, אנחנו היינו צפויים- - -

<היו"ר משה גפני:>
ואך נאשר את הכסף הזה, מה יקרה עם ההימורים?

<טלי ארפי:>
יופסקו החל ב-1 בינואר.

<היו"ר משה גפני:>
מי בעד אישור הפניות – ירים את ידו. מי נגד? מי נמנעים?

הצבעה

בעד אישור הפנייה – 7

נגד – 4

נמנעים – 3

פנייה 403 אושרה.

<היו"ר משה גפני:>
תודה רבה, הפנייה אושרה. אני עושה הפסקה עד 12:35.
<(הישיבה נפסקה בשעה 12:20 ונתחדשה בשעה 12:35.)>
<היו"ר משה גפני:>
אני מחדש את הישיבה. אני מצביע עכשיו על הרביזיות, מצידי אפשר ליפול. 

תקריא את הרביזיות. 

<טמיר כהן:>
הודעה 30008, משרד הקליטה. 

<שולי מועלם-רפאלי (הבית היהודי):>
ברורה לך מה המשמעות?

<היו"ר משה גפני:>
המשמעות שאפשר לדון על זה בדיון הבא. 

<שולי מועלם-רפאלי (הבית היהודי):>
המשמעות היא שייסגרו תחנות הסדר של מד"א ביהודה ושומרון. 

<היו"ר משה גפני:>
אל תטיפו לי מוסר. 

<שולי מועלם-רפאלי (הבית היהודי):>
חס וחלילה, אני נשמעת לך כמו אחת שמטיפה לך מוסר. 

<היו"ר משה גפני:>
אני מכיר את זה. 

<שולי מועלם-רפאלי (הבית היהודי):>
בואו ננסה להבין איך יכול להיות שהדברים נסגרו אתה מסרב להצביע עליהם? ייסגרו תחנות הזנק ביהודה ושומרון. אין שם עוד דברים. 

<היו"ר משה גפני:>
אוקיי, רביזיות. 

<שולי מועלם-רפאלי (הבית היהודי):>
אתה יודע את זה, זה לא בסדר. 

<היו"ר משה גפני:>
בסדר. 

<טמיר כהן:>
30080 – משרד הקליטה. 

<היו"ר משה גפני:>
מי בעד אישור הרביזיה ירים את ידו? מי נגד?

הצבעה

בעד הרביזיה – 5

נגד –  5

נמנעים – אין

הרביזיה לא נתקבלה. 

<היו"ר משה גפני:>
הרביזיה לא התקבלה. 

<סתיו שפיר (המחנה הציוני):>
אולי אם זכינו לחברתו של מנכ"ל משרד האוצר הוא יסביר לנו מה פשר הקיצוץ הזה? איך מקצצים חצי מיליארד בבריאות?

<שולי מועלם-רפאלי (הבית היהודי):>
אני מבקשת התייעצות סיעתית. 

<היו"ר משה גפני:>
בסדר, חמש דקות. 

<(הישיבה נפסקה בשעה 12:40 ונתחדשה בשעה 12:45.)>
<היו"ר משה גפני:>
אני מחדש את הישיבה. 

<טמיר כהן:>
368 - משרד התיירות. 

<היו"ר משה גפני:>
מי בעד הרביזיה? מי נגד?

הצבעה

בעד הרביזיה – 6

נגד – 8

נמנעים – אין

הרביזיה לא נתקבלה. 

<היו"ר משה גפני:>
הרביזיה לא התקבלה. 

<טמיר כהן:>
408, 409, 412 – משרד הבריאות. 

<היו"ר משה גפני:>
מי בעד הרביזיה? מי נגד?

 הצבעה

בעד הרביזיה – 6

נגד –  9

נמנעים – אין

הרביזיה לא נתקבלה. 

<סתיו שפיר (המחנה הציוני):>
קיצוצים של חצי מיליארד במשרד הבריאות. אולי מנכ"ל האוצר יסביר לנו? 

<היו"ר משה גפני:>
הרביזיה לא התקבלה. 

לא לדבר באמצע ההצבעה. 

<טמיר כהן:>
353 -  מפעלי משרד ראש הממשלה. 

<היו"ר משה גפני:>
מי בעד? מי נגד?

הצבעה

בעד הרביזיה – 6

נגד –  8

נמנעים – אין

הרביזיה לא נתקבלה. 

<היו"ר משה גפני:>
הרביזיה לא התקבלה. 

<טמיר כהן:>
374 - משרד החינוך. 

<היו"ר משה גפני:>
מי בעד? מי נגד?

הצבעה

בעד הרביזיה – 6

נגד –  8

נמנעים – אין

הרביזיה לא נתקבלה. 

<סתיו שפיר (המחנה הציוני):>
גם פה יש קיצוצים במשרד הבריאות. 

<היו"ר משה גפני:>
לא לדבר באמצע ההצבעה, אנחנו מתבלבלים בספירה. 

<היו"ר משה גפני:>
הרביזיה לא התקבלה

<טמיר כהן:>
345, 346 – משרד המשפטים. 

<היו"ר משה גפני:>
מי בעד? מי נגד? 

הצבעה

בעד הרביזיה – 6

נגד – 8

נמנעים – אין

הרביזיה לא נתקבלה. 

<היו"ר משה גפני:>
הרביזיה לא התקבלה

<טמיר כהן:>
9004, 297, 298 -  חינוך ותחבורה. 

<היו"ר משה גפני:>
מי בעד? מי נגד?

הצבעה

בעד הרביזיה – 6

נגד – 8

נמנעים – אין

הרביזיה לא נתקבלה. 

<היו"ר משה גפני:>
הרביזיה לא התקבלה. 

<טמיר כהן:>
תודה רבה. 

<עודד פורר (ישראל ביתנו):>
אני מבקש רביזיה, בוא תצביע על זה. 

<היו"ר משה גפני:>
יש עוד רביזיה. 

איזו פנייה?

<שגית אפיק:>
324, 329, 331 – משרד החינוך. 

<טמיר כהן:>
324 עד 329 ו-331 – משרד החינוך. 

<היו"ר משה גפני:>
מי בעד הרביזיה? מי נגד?

הצבעה

בעד הרביזיה – 6

נגד – 9

נמנעים – אין

הרביזיה לא נתקבלה. 

<היו"ר משה גפני:>
הרביזיה לא התקבלה. 

הישיבה נעולה. 

<הישיבה ננעלה בשעה 12:50.>

